
[bookmark: _Toc230795951][bookmark: _Toc214368439][bookmark: _Toc54966014][bookmark: _Toc54966127]Lühikokkuvõte
Käesolev analüüs on koostatud projekti „Uue põlvkonna 112: kaasaegne ligipääsetav hädaabiühendus kõigile“ II etapi raames. Analüüsi eesmärk on leida lahendusi vaikse hädaabiteate edastamiseks olukordades, kus tavapärane kõne on ohvrile ohtlik. Fookuses on lähisuhtevägivalla (edaspidi „LSV“) juhtumid, kus abivajaja viibib vägivallatseja vahetus läheduses. Analüüsi eesmärk on pakkuda lahendusi, kuidas ohvrid ja teised ohtlikus olukorras viibivad isikud saaksid pöörduda abi saamiseks Häirekeskuse poole võimalikult  varjatult, ilma vägivallatseja tähelepanu äratamata.
Analüüsi põhipunktid
· Tehnoloogilised lahendused. Analüüsiti seitset peamist lahenduste kategooriat: vaikne telefonikõne, nutiseadmete hädaabifunktsioonid, nutikellade lahendused, mobiiltelefoni hädaabirakendused, sõnumipõhine hädaabiühendus (SMS-112), häirenupud ja -andurid ning nutiehted (vt punkti 4). Tulemused näitavad, et Eestis on koheselt rakendatavad olemasolevatel tehnilistel kanalitel põhinevad lahendused (SMS-112, nutitelefoni operatsioonisüsteemi sisesed SOS-funktsioonid) ning turul pakutavad telehoolekande (telecare) häireseadmed. Spetsiaalselt Eesti kriisireguleerimise vajadustele kohandatud nutikellade ja mobiilirakenduste puhul on vajalikud täiendavad tarkvaraarendused. Üksikasjalik kirjeldus tehnoloogilistele lahendustele seatavate funktsionaalsetest nõuete kohta on esitatud punktis 5. 
· Vaikse hädaabiteate teenuse disain. Töötati välja terviklik häirenuputeenuse teenusmudeli ettepanek, mis hõlmab reageerimisprotsessi erisusi kõrge riskihinnanguga isikutega seotud sündmuste puhul ning eeldefineeritud sõnumimallide kasutust Häirekeskuse ja ohvri vahelise sünkroonse suhtluse tagamiseks (vt punktis 5 ja lisa 1).
· Andmevahetus ja õigusraamistik. Tuvastati kriitiline vajadus luua andmevahetus sotsiaalteenuste ja -toetuste andmeregistri (STAR) ning Häirekeskuse vahel. See võimaldaks tuvastada aktiivseid kõrge riskihinnanguga lähisuhtevägivalla (nn MARAC-märgistusega)-juhtumeid reaalajas, hädaabiteadete menetlemisel. Analüüsi järeldusena esitatakse konkreetsed muudatusettepanekud päästeseaduse ja asjakohaste määruste täiendamiseks (vt punkt 6).
· Ohvrite käitumismustrid ja kommunikatsioon. Analüüsi käigus kogutud teave kinnitab, et ohvrid vajavad abi kutsumiseks märkamatuid ja madala lävega kanaleid. Peamisteks takistusteks on hirm vägivallatseja reaktsiooni ja politsei sekkumise ees. Rõhutatakse vajadust mitmekeelse ja eri formaatides kättesaadava teavitustöö järele (vt punkt 8 ja lisa 2).
Analüüsi tulemused loovad vajaliku aluse liikuda edasi kombineeritud strateegiaga, mis hõlmab olemasoleva SMS-112 teenuse parendamist, häirenuppude seadmete ja teenusmudeli pakkumist kõrge riskiga ohvritele ning spetsiaalse nutikella- ja mobiilirakenduse arendamist.
[bookmark: _Toc230795952][bookmark: _Toc227852875]Taust 
[bookmark: _Toc230795953]Statistiline ülevaade ja sihtrühma erisused
2025. aastal registreeris politsei Eestis üle 9441 LSV juhtumi[footnoteRef:1]. Vägivalla juhtumid ei ole aastate jooksul  oluliselt muutunud: enamik vägivallatsejaid on mehed (76%) ning peamiseks põhjuseks on alkoholi tarbimine. Veidi üle viiendiku (22%) vägivallatses korduvalt sama aasta jooksul. [1:  Allikas: Politsei- ja Piirivalveamet] 

· Sotsiaalne taust: 24%  vägivallatsejatest ja 21% kannatanutest on töötud. Kannatanutest 7%  ning vägivalla toimepanijatest 4% on pensionärid ning veidi alla 1% puudega isikud mõlema grupi puhul. 
· Vägivalla vormid: veidi alla poolte juhtumitest olid seotud vaimse (42%) vägivallaga, 14% füüsilise ning 26% mõlema vägivallavormiga.
· Teavitamine: enamasti teatab abivajadusest kannatanu ise (36%) või pereliige, (10%) naabrid teatavad 4,5% ja lapsed 2% juhtudest.
Eriti tähelepanuväärne on LSV mõju alaealistele ja eakatele, mida illustreerib tabel 1.
Tabel 1. Lähisuhtevägivalla juhtumites osalenud isikute jaotus
	Roll
	Alaealine isik
	>65-aastane isik

	Kannatanu
	15%
	57%

	Puudutatud isik
	75%
	7%

	Toimepanija
	6%
	24%

	Tunnistaja
	4%
	12%

	Kokku isikuid
	5052
	1511



Tabelist nähtub, et kui alaealised on valdavalt juhtumist „puudutatud“ (viibivad sündmuskohal), siis üle 65-aastaste puhul on nad enam kui pooltel juhtudel otsesed kannatanud.
[bookmark: _Toc230795954]Riskihindamine ja MARAC-i mudel
Kõigi vägivallajuhtumite puhul  korraldatakse riskihindamine, et prognoosida vägivalla kordumise või eskaleerumise tõenäosust ning leida asutuste koostöös parim lahendus ohvri kaitseks.
· Riskihindamise metoodikad. Politsei- ja Piirivalveamet ning Sotsiaalkindlustusamet kasutavad erinevaid riskihindamise metoodikaid, mida on plaanis ka uuendada. Kuna erinevad meetodid võivad anda erineva „riski“ skoori, on keeruline valida ühte universaalset tehnilist mõõdikut kõrge riskiga isikute eristamiseks.
· MARAC-i mudel. Inimeste abistamiseks, kel on kõrge risk kaotada perevägivalla tõttu elu või saada raskeid tervisekahjustusi, kasutatakse Eestis Ühendkuningriigis välja töötatud MARAC-i[footnoteRef:2] juhtumikorralduslikku mudelit (Multi-Agency Risk Assessment Conference). [2:  https://sotsiaalkindlustusamet.ee/MARAC] 

· Koostöövõrgustik. MARAC on võrgustik, kus ohvri kaitseks teevad koostööd ohvriabi, politsei, prokuratuur, lastekaitse, kohalik omavalitsus, naiste tugikeskus ja vajaduse korral vabatahtlikud. Võrgustik tegeleb suure ohuga täisealiste ohvrite tuvastamisega ning tagab nende kaitse ühise inforuumi kaudu.
· Andmehaldus. MARAC-i võrgustikus toimunud menetluste info sisestatakse sotsiaalteenuste ja -toetuste andmeregister STAR (edaspidi STAR). Näiteks 2023. aastal lisandus süsteemi 76 uut kriitilist juhtumit. Juhtumite riskiastme muutumise korral andmeid ka  uuendatakse.
[bookmark: _Toc230795955]Eksperthinnangud ja tugikeskuste kogemus
Puuduvad statistilised andmed naiste turvakodude ja tugikeskuste poole pöördujate kohta, mis võimaldaks andmeid politsei andmetega  võrrelda. Seetõttu on analüüsis tuginetud ekspertintervjuudele. Eksperdid rõhutasid, et tugikeskustesse jõudvate juhtumite hulk erineb politsei menetlusse jõudnud juhtumitest eri põhjustel.
· Varjatud vägivald: paljud tugikeskuste kliendid ei jõuagi politsei vaatevälja. Valdavalt pöörduvad tugikeskustesse isikud, kes kannatavad kontrolliva, ahistava ja jälitava käitumise all. Nendes juhtumites ei ole alkohol peamine tegur.
· Ohvrite profiil: kannatanute puhul ei ole võimalik välja tuua kindlat vanust või sotsiaalset rühma. Nende seas on palju võimekaid ja iseseisvaid naisi, kes on tööalaselt aktiivsed, kuid kogevad vägivalda koduseinte vahel.
· Tehnoloogia kasutus: märgata on trendi, kus LSV puudutab järjest nooremaid inimesi. Nooremad kannatanud tulevad paremini toime tehniliste lahendustega ning kasutavad igapäevaselt nutiseadmeid (sh nutikelli), mis loob eeldused vaikse hädaabi lahenduste kasutuselevõtuks.
Samas pärsivad abi otsimist endiselt hirm, häbitunne ja majanduslik sõltuvus vägivallatsejast.
[bookmark: _Toc227852876][bookmark: _Toc230795956]Analüüsi eesmärk ja metoodika
Käesoleva analüüsi eesmärk on kaardistada ja hinnata tehnilisi lahendusi, mis võimaldavad edastada vaikset hädaabiteadet olukordades, kus tavapärane kõne hädaabinumbrile 112 on ohvrile ohtlik. Analüüsi fookuses on lahendused, mis suudavad koos häirega edastada ka spetsiifilist kontekstiteavet (nt ohvri asukoht, sündmuse liik, varasem ajalugu), mis on kriitilise tähtsusega operatiivse abi saatmiseks juhul, kui kõnesidet ei saa luua. Lisaks analüüsiti põhjalikult rahvusvahelisi hädaabilahendusi ja nende rakendatavust Eesti õiguslikus, tehnilises ja korralduslikus kontekstis, et leida meie oludesse optimaalseimad ning jätkusuutlikud mudelid. 
Analüüsi tulemusel  määratakse kindlaks nõuded Eesti oludesse sobivatele lahendustele ning kirjeldatakse vajalikke muudatusi asutuste tööprotsessides.
[bookmark: _Toc227852877][bookmark: _Toc230795957]Analüüsi metoodika ja andmeallikad
Tervikliku ülevaate saamiseks ja lahenduste valideerimiseks kombineeriti analüüsis kvantitatiivseid ja kvalitatiivseid andmeallikaid ning rakendati protsessipõhist lähenemist.
[bookmark: _Toc230795958]Andmeallikad
· Statistilised andmed ja dokumendianalüüs. Analüüsi alusena kasutati Politsei- ja Piirivalveameti ning Sotsiaalkindlustusameti  statistilisi ülevaateid. Lisaks statistikale analüüsiti asutuste vahelist menetlusprotsessi (teate vastuvõtmisest kuni abimeetmete rakendamiseni). See võimaldas kaardistada info liikumise ahelat, mõista osapoolte rolle ning tuvastada kriitilised kohad, kus praegune süsteem ei toeta piisavalt vaikset ja märkamatut abi kutsumist.
· Eksperdihinnangud: tehti  süvaintervjuud valdkonna ekspertidega, kes esindavad nii riiklikku reageerimisahelat kui ka vahetut ohvriabi. Intervjuud aitasid kaardistada tüüpilisi LSV olukordi, peamisi takistusi abi otsimisel ning ohvrite profiile. Kaasatud olid:
· Häirekeskus ja Sotsiaalkindlustusamet (operatiivvaade ja juhtumikorraldus);
· Naiste Tugi- ja Teabekeskus ning Pärnu Naiste Tugikeskus (ohvrite tegelikud vajadused ja varjatud vägivalla dünaamika);
· President Kaljulaidi Fond (strateegiline vaade ja huvikaitse).
· Rahvusvaheline tava: analüüsiti teiste riikide (nt Suurbritannia, Austria, Itaalia) kogemusi vaikse hädaabiteate edastamisel. Olulise andmeallikana kasutati otsesuhtlust Austria hädaabirakenduse DEC112 arendajatega, et hinnata tehnilisi ja logistilisi õppetunde ning lahenduste ülekantavust Eesti süsteemidesse.
[bookmark: _Toc230795959]Metoodiline käsitlus ja analüüsi etapid
Analüüs viidi läbi etapiti, liikudes üldiselt analüütiliselt vaatelt spetsiifiliste tehniliste nõueteni.
1. Lahenduste kaardistamine ja täiendamine: lahenduste esmane valik täienes intervjuude käigus. Pidades silmas  ekspertide rõhutatud vajadusest lihtsa ja kiire „nupuvajutuse“ järele, kaasati analüüsi ka nutikellade rakendused ja eraldiseisvad füüsilised seadmed.
2. Võrdlev analüüs ja valideerimine: kaardistatud tehnoloogiaid hinnati kuue põhikriteeriumi alusel, milleks olid universaalsus ja ligipääsetavus, märkamatuse aste, kasutusmugavus, hädaabiteate edastamise kiirus, tehniline teostatavus ning valeaktiveerimise risk.
3. Kasutajateekonna analüüs: lahenduste hindamiseks koostati tüüpilised kasutajateekonnad (vt lisa 1), mis kirjeldavad ohvri käitumist ja lahenduste toimimist kriitilises olukorras. Need kajastavad ka ettepanekuid  Häirekeskuse menetlusprotsessi muutmise kohta.
4. Sihtrühmade grupeerimine: statistika, eksperdiintervjuude ja kasutajateekondade sünteesina jõuti juhtumite käsitluseni vastavalt riskihinnangule ning kõrge riskihinnangu saanud juhtumite eristamiseni. See jaotus oli ühtlasi alus lõplikele soovitustele selle kohta, milline lahendus sobib konkreetsele sihtrühmale kõige paremini.
5. Tagasisidestamine ja valideerimine: analüüsi vahetulemusi jagati kaasatud partneritele, et tagada järelduste vastavus tegelikule vajadusele ja võimalikele muutustele LSV juhtumitele reageerimisel.
[bookmark: _Toc227852878][bookmark: _Toc230795960]Olemasolevate lahenduste võrdlev analüüs
Analüüsis vaadeldi erinevaid vaikse hädaabiteate edastamise võimalusi, mis on rahvusvaheliselt kasutusel. Tehnoloogia alusel jagati need järgmistesse kategooriatesse.
1. Vaikne telefonikõne
2. Nutitelefoni hädaabifunktsioonid
3. Nutikellade rakendused
4. Mobiiltelefoni hädaabirakendused
5. Sõnumipõhine hädaabiühendus (SMS-112)
6. Häirenupud ja -andurid
7. Nutiehted ja muud seadmed
Analüüsi tulemused on kirjeldatud järgmistes alapunktides lahenduste kategooriate kaupa. Iga kategooria kohta on toodud välja tehnilised tugevused ja nõrkused ning ekspertidega tehtud süvaintervjuudelt saadud esmane tagasiside lahenduse kategooriale (Sotsiaalkindlustusamet, Naiste Tugi- ja Teabekeskus, Pärnu Naiste Tugikeskus, President Kaljulaidi Fond). Tagasiside on esitatud üldistatud kujul.
[bookmark: _Toc230795961]Vaikne telefonikõne
Mõnes riigis (nt USA, Suurbritannia) on helistajal võimalik hädaabikõne ajal telefoni klahvide abil märku anda abivajadusest, kui rääkimine on ohtlik.
· USA (Massachusetts)[footnoteRef:3]. Osariigis on kasutusel vaikse hädaabikõne protokoll, kus pärast 911 valimist saab operaator vastata telefoni klahvidega järgmiselt:  vajutada: 1 (politsei), 2 (tuletõrje), 3 (kiirabi), vastata operaatori küsimustele  „jah“ või „ei“ kasutada klahve 4 ja 5.  [3:  https://www.mass.gov/info-details/silent-call-procedure] 

· Suurbritannia (Silent Solution 55) [footnoteRef:4]. Suurbritannias on kasutusel vaikse hädaabikõne lahendus, kus pärast 999 helistamist ja kuuldes operaatori küsimusi, saab vastata ka ainult köhides, ja kui operaator soovitab vajutada klahve 55, siis sellega  annab ta operaatorile märku, et tegemist on reaalse ohuolukorraga ja kõne suunatakse politseile.  [4:  Silent Solution | Independent Office for Police Conduct (IOPC)] 

Analüüsi käigus selgusid vaikse telefonikõne lahenduse peamised eelised ja võimalikud riskikohad, mis on koondatud ja esitatud tabelis 2.
Tabel 2. Vaikse telefonikõne tugevused ja nõrkused
	Tugevused
	Nõrkused

	Kasutajalihtsus. Lahendus on tehniliselt väga lihtne ja toimib suures osas samamoodi nagu tavapärane hädaabikõne, olles kasutajale intuitiivne.
	Heli varjamine. Kõne ei pruugi olla täielikult vaikne. Kui seadme heli pole vaikseks reguleeritud, võivad kostuda kutsuv heli, klahvivajutuse helid, vastuvõtja hääl või operaatori juhised.

	Universaalne kättesaadavus. Lahendus on väga universaalne, kuna kõik telefonid (sh nuputelefonid) toetavad tavalist hädaabikõnet ja klahvivajutusi (DTMF-toone).
	Ajakulu. Protseduur ei pruugi olla piisavalt kiire. Helistaja peab valima hädaabinumbri, ootama kõne ühendamist, andma vaikides märku ja seejärel vajutama lisanumbreid.

	Eeltegevuste puudumine. Kasutamiseks ei ole vaja eelnevat registreerimist, rakenduse allalaadimist, internetiühendust ega muud ettevalmistust.
	Vajadus teadlikkuse järele. Lahenduse kasutamiseks peab kannatanu olema sellest eelnevalt teadlik. Ärevas situatsioonis võivad konkreetsed lisanumbrid kergesti ununeda.

	Täpne asukoha edastus. Tegemist on tavalise hädaabikõnega, mistõttu edastatakse Häirekeskusele automaatselt helistaja täpne asukoht.
	Märgatavus ohuolukorras. Helistaja peab suutma telefoni avada, numbreid valida ja ekraani puudutada. Otsese ründe või kontrolli all olles ei pruugi see olla võimalik.

	Valehäirete vältimine. Lisanumbri vajutamine annab Häirekeskusele kinnituse, et tegu on teadliku vaikse hädaabiteatega, mis vähendab valehäirete ohtu.
	Jälg kõnelogis. Info hädaabikõne salvestumise kohta kõnelogis on vastuoluline ja sõltub seadme tootjast. Logisse võib jääda märge „SOS“ vms, mis viitab kõne olemusele ja võib ohvrit ohustada.

	Tagasiside olemasolu. Helistaja saab sarnaselt tavakõnele aru, kas kõne jõudis Häirekeskusesse (nt kuuleb taustal päästekorraldaja häält).
	Tagasihelistamise risk. Katkenud kõne puhul võib Häirekeskust tagasihelistamine reeta ohvri asukoha ja tegevuse.

	Helitausta edastus. Kõne ajal Häirekeskusele kostuvad helid ja ümbritsev müra võivad aidata operaatoril hädaolukorra tõsidust paremini hinnata.
	



[bookmark: _Toc230795962]Ekspertide hinnangud ja kasutajakogemus (vaikne telefonikõne)
Eksperdid ja intervjueeritavad tõid vaikse kõne meetodi puhul välja järgmised olulised tähelepanekud, mis saab jagada tehnilisteks võimalusteks ja inimfaktorist tulenevateks takistusteks.
Positiivsed aspektid ja võimalused
· Universaalsus. 112 on tuntuim hädaabinumber ning selle valimine on sisse harjunud.
· Psühholoogiline tugi. Võrreldes SMS-iga võib häälkõne (isegi kui ohver vaikib) mõjuda kannatanule rahustavamalt, luues tunde, et abi on reaalselt liinil.
Peamised takistused ja ohud
· Kriisiseisundist tingitud suutlikkus. Ärevas olukorras või "tardumuse" hetkel on igasugune nupuvajutus või teenindusvaliku tegemine äärmiselt keeruline. Lisakoodide (nt "55") vajutamine eeldab nende eelnevat teadmist ja meeldetuletamist olukorras, kus fookus on ellujäämisel.
· Protsessi pikkus ja ohtlikkus. Äkilises vägivallaolukorras on ajaaken abi kutsumiseks väga lühike. Kui 112 on kiirvalikus, võib ohver jõuda teavituse teha, kuid pikk menüüdes navigeerimine või täiendavate numbrite vajutamine suurendab avastamisriski ja võib vägivallatsejat täiendavalt ärritada.
· Psühholoogilised barjäärid. Abi kutsumist pärsivad häbi- ja süütunne. Helistamine 112-le tähendab ohvri jaoks sageli "politseisse teatamist", mis on emotsionaalselt raskem samm kui anonüümsem digiteavitus.
· Vaikimise vajadus. Rõhutati, et tõeline vaikne kõne peaks tähendama täielikku märkamatust – ka päästekorraldaja kõne või küsimused võivad ohvri paljastada, kui telefon on valjuhääldil või vägivallatseja läheduses.
[bookmark: _Toc230795963]Nutitelefoni sisseehitatud SOS-funktsioonid
Nutitelefonides (iPhone ja Android operatsioonisüsteemides) on sisseehitatud hädaabi funktsioonid, mis võimaldavad teatud nupuvajutuste või nupukombinatsioonidega kiirelt hädaabikõne algatada. Neid funktsioone saab eelnevalt seadistada nii, et hädaabikõne algatamine oleks võimalikult diskreetne.
iPhone (alates mudelist iPhone 8)[footnoteRef:5]. iPhone võimaldab kasutada režiimi "Call Quietly", mis lülitab aktiveerimisel välja hoiatussignaalid ja välgu. Funktsiooni käivitamiseks vajutatakse ja hoitakse samal ajal all seadme külgnuppu ning üht helitugevusnuppu, kuni ekraanile ilmub SOS-hädaabikõne liugur. Kui hädaolukorra vaade on avanenud, on kõne alustamiseks kaks võimalust: [5:  Make an emergency call or text on iPhone or Apple Watch - Apple Support] 

1. nuppude allhoidmine. Mõlema nupu allhoidmisel läheb seadme ekraanil tööle 5-sekundiline loendur ning kostub hoiatusheli (v.a juhul, kui see on seadetes keelatud). Loenduri lõpus valib telefon automaatselt hädaabinumbri 112;
2. SOS-liuguri kasutamine - ekraanil kuvatava liuguri libistamisel algatatakse kohe hädaabikõne numbril 112 ilma loendurit ootamata.
Pärast hädaabikõne lõppu saadab seade hädaabikontaktidele vastavasisulise SMS-teavituse. Häirekeskusele edastatakse automaatselt seadme asukoht ning teatud aja jooksul pärast SOS-kõne algust saavad hädaabikontaktid värskendusi asukoha muutumise kohta.
Android-seadmed[footnoteRef:6]. Android pakub iPhone’iga sarnast funktsionaalsust, kuid aktiveerimisel võib seade vibreerida, mida pole alati võimalik välja lülitada. Uuemates Androidi versioonides algatatakse hädaabikõne numbril 112 üldjuhul toitenupu viiekordsel vajutamisel. [6:  Get help during an emergency with your Android phone - Android Help] 

Seadistamine toimub menüüs Seaded / Ohutus ja hädaolukord / Hädaabi SOS. Toitenupu viiekordsel vajutamisel on võimalik valida kahe toimimisviisi vahel:
1. "helistamiseks tuleb libistada" (aktiveeritud): ekraanil kuvatakse SOS-nupp koos juhisega „Helistamiseks libista“. Nupu libistamisel algatatakse tavapärane häälkõne. Kui kasutaja nuppu ei libista ja kõnet ei alustata, siis kuvatakse ekraanile teade: „Hädaabi SOS tühistati, kuna helistamisnuppu ei libistatud“;
2. "helistamiseks tuleb libistada" (deaktiveeritud): ekraanil kuvatakse SOS-nupp ja loendur, mis näitab aega automaatse kõne alguseni (5 sekundit). Loenduri kuvamise ajal seade vibreerib. Värinat ei ole võimalik keelata, kuna see on kasutaja jaoks märk, et SOS-funktsioon on edukalt aktiveeritud. Seadme teadete ribal kuvatakse info algatatud hädaabikutsungi kohta. Seade algatab automaatselt tavapärase häälkõne.
Analüüsi käigus leitud nutitelefoni sisseehitatud SOS-funktsioonide tugevad ja nõrgad küljed on esitatud tabelis 3.
Tabel 3. Nutitelefoni sisseehitatud SOS-funktsioonide tugevused ja nõrkused
	Tugevused
	Nõrkused

	Olemasolev lahendus. Funktsionaalsus on seadmetes juba integreeritud ning selle kasutuselevõtt ei nõua riigipoolseid lisaarendusi.
	Vajalikud eeltegevused. Kuigi hädaabikõne põhifunktsioon töötab seadistamata, nõuab vaikseks hädaabikõneks sobivaim lahendus siiski seadistuste muutmist kasutaja poolt.

	Lihtne ja kiire käivitus. Kasutaja peab vastavalt seadmele tegema korduva nupuvajutuse või nuppu pikalt all hoidma. Ekraani ei pea avama, lukustust maha võtma ega menüüs navigeerima, mis on kriitiline eelis sekundite lugemise korral.
	Nõuab teadlikkust. Ohvriabi olukorras olija peab olema oma seadme lahendusest teadlik. Soovitatav on eelnev testimine (asendades 112 tavalise numbriga), et tagada kindlus funktsiooni kasutamisel reaalses ohuolukorras.

	Universaalsus. Lahendus on väga universaalne, kuna enamik kaasaegseid nutitelefone (nii iOS kui Android) toetab seda standardset funktsionaalsust.
	Heli ja märgatavuse riskid. Lahendus ei ole täiesti vaikne. Kõne algatamiseks võib olla vajalik ekraanil nupu libistamine, seade võib väristada või kuvada loenduri teadet. Samuti võib seadmest kostuda päästekorraldaja hääl.

	Täpne asukoha edastus. Tegemist on tehniliselt tavalise hädaabikõnega, mistõttu edastatakse Häirekeskusele automaatselt helistaja täpne asukoht (AML).
	Kõne märgatavus ja katkemine. Abi saamiseks peab päästekorraldaja kõne vastu võtma. Kui kõne katkeb enneaegselt (nt liiga pika ooteaja tõttu), ei pruugi helistaja sellest kohe aru saada, kuna pooleliolev kõne on seadmes nähtav.

	Helitausta edastus. Avatud liini kaudu Häirekeskusesse kostuvad helid ja ümbritsev müra aitavad päästekorraldajal ohuolukorda ja selle tõsidust paremini hinnata.
	Valehäirete oht. Küljenupu kogemata vajutused (nt taskus või kotis) võivad põhjustada soovimatuid valehäireid.

	
	Puuduv kontroll arenduse üle. Kuna tegemist on seadmetootjate tarkvaraga, ei ole riigil võimalik selle funktsionaalsust ise täiendada, muuta ega edasi arendada.

	
	Jälg kõnelogis. Info kõne salvestumise kohta seadme logisse on vastuoluline ja sõltub tootjast. Logisse võib jääda märge „SOS“, mis viitab kõne olemusele ja võib ohvrit ohustada.

	
	Tagasihelistamise risk. Sarnaselt tavakõnele on võimalik Häirekeskust tagasihelistamine, mis võib reeta ohvri asukoha ja tegevuse.



[bookmark: _Toc230795964]Ekspertide hinnangud ja kasutajakogemus (nutitelefoni SOS-funktsioonid)
Eksperdid tõid esile, et kuigi tehniliselt on tegu ühe kiireima lahendusega, on selle rakendamisel lähisuhtevägivalla kontekstis olulisi inimfaktorist ja seadmete eripärast tulenevaid takistusi.
Võimalused ja eelised
· Märkamatus taskus. Erinevalt rakendustest või kõne valimisest saab seda funktsiooni aktiveerida märkamatult, hoides kätt taskus. See on kriitiline olukordades, kus ohver on otsese järelevalve all.
· Automaatne teavitusahel. Võimalus seadistada automaatne teavitus lähedastele või tugiisikutele koos asukohalingiga on eksperdihinnangute kohaselt väga väärtuslik lisafunktsioon.
Probleemid ja riskid
· Heli- ja valgussignaalid. Paljudel seadmetel on SOS-funktsiooni aktiveerimisel vaikimisi peal vali alarmsignaal või vilkuv taskulamp, et hirmutada ründajat või tõmmata tähelepanu. LSV olukorras on see aga vastunäidustatud, kuna võib provotseerida vägivallatsejat. Nende funktsioonide väljalülitamine nõuab kasutajalt eriteadmisi ja oskust seadmetes navigeerida.
· Värina- ja haptiline tagasiside. Isegi kui heli on maas, võib telefon aktiveerimisel vibreerida. Ägedas konfliktis võib vägivallatseja seda värinat kuulda või märgata, mis seab ohvri ohtu.
· Oskusteave. Paljud ohvrid ei tea, et nende telefonil on selline võimekus. Lahenduse efektiivsus sõltub otseselt sellest, kas ohvriabitöötaja või politsei on ohvrit selle funktsiooni olemasolust ja õigest seadistamisest teavitanud.
· Keerukus kriisihetkel. Viis kiiret nupuvajutust võib tunduda lihtne, kuid peenmotoorika häirumise korral (hirmust värisevad käed) võib see ebaõnnestuda või võtta liiga kaua aega.
[bookmark: _Toc230795965]Nutikella rakendused
Nutikellad (Apple Watch, Wear OS) pakuvad võimalust edastada  hädaabiteade diskreetselt, kuna seade on alati kasutaja randmel kättesaadav ning selle aktiveerimine on vähem märgatav kui telefoni haaramine. Erilist tähelepanu pälvivad uue põlvkonna turvarakendused, mis on loodud spetsiaalselt isikukaitseks. 
Nutikellade kasutus on viimastel aastatel märkimisväärselt erinevate elanikkonnarühmade seas kasvanud.. Nii Wear OS-i kui ka watchOS-i platvormidel töötavatele nutikelladele on võimalik paigaldada Google Play ja Apple App Store’i kaudu rakendusi, lisaks nutikellade endi hädaabi funktsioonidele. 
Nutikellapõhiste lahenduste võimalusi suurendavad integreeritud kiirkäivitusmehhanismid (nt füüsilised nupud, žestid ja automaatsed päästikud Wear OS-is), mis võimaldavad hädaabisignaali edastada minimaalse pingutusega. Oluline on aga eristada nutikellasid aktiivsusmonitoridest: kuigi nutikellad on kallimad, toetavad need kolmandate osapoolte turvarakenduste paigaldamist. Aktiivsusmonitorid on seevastu suletud süsteemid ega võimalda täiendava tarkvara lisamist hädaabiteadete edastamiseks.
Analüüsis on vaadeldud Wear OS-i platvormil töötavat nutikella Galaxy Watch 4 ja rakendust HaloGuard. 
HaloGuard[footnoteRef:7] rakenduse lõi ettevõtja, kes sattus üksi kodus viibides õnnetusse ega suutnud kellegagi ühendust võtta, kuna tema telefon ei olnud kättesaadav.  Rakendus on mõeldud eelkõige inimestele, kes liiguvad üksi, näiteks õhtusel ajal parklasse minnes või joostes või jalutades, samuti neile, kes töötavad üksi või isoleeritud tingimustes. Hädaolukorras edastab rakendus kasutaja eelnevalt määratud kontaktisikutele teavituse, mis sisaldab asukohateavet ning häälsalvestist.  [7:  HaloGuard - Personal Safety Alarm] 

HaloGuard on terviklik nutikella- ja mobiilirakendus, mis on võimaldab ekstreemsetes olukordades ka märkamatult abi kutsuda. Erinevalt tavalisest nutitelefoni SOS-funktsioonist pakub see järgmisi võimalusi.
· Vaikne aktiveerimine: häire saab käivitada kella ekraanile vajutades või kella raputades (vastavalt seadistusele). Rakendus pakub 5-sekundilist loendurit, mille jooksul on võimalik häire tühistada, kui see käivitus kogemata.
· Heli- ja asukohasalvestus: kohe pärast aktiveerimist alustab seade ümbritseva heli salvestamist. See on kriitiline tõendusmaterjal, mis edastatakse reaalajas turvaserverisse või usaldusväärsetele kontaktidele.
· Haptiline tagasiside: kasutaja saab kella värina kaudu kinnituse, et teade on edukalt välja saadetud ja vastu võetud, ilma et ta peaks ekraani vaatama.
· Pilvepõhine andmehoidla: salvestatud info (heli, asukoht) ei jää ainult telefoni, vaid liigub kohe pilve. See tähendab, et isegi kui vägivallatseja telefoni purustab, on tõendid ja häiresignaal juba süsteemis talletatud.
Analüüsis vaadeldi nutikella rakendust, mis saadaks hädaolukorras SMS-teate numbrile 112. Selgunud tulemused on kajastatud tabelis 4. 
Tabel 4. Nutikellade rakenduste tugevused ja nõrkused
	Tugevused
	Nõrkused

	Universaalsus ja kättesaadavus. Nutikellad on laialdaselt kasutusel ning need paiknevad kasutaja randmel. See suurendab tõenäosust, et seade on hädaolukorras kohe kättesaadav ka siis, kui telefon on ohvrist eemal.
	Seadme- ja arenduskulu. Lahenduse kasutuselevõtt eeldab ohvrilt kulutusi seadme soetamiseks. Samuti  tähendab rakenduse arendamine erinevatele platvormidele märkimisväärset ressursikulu, kui rakendust arendada rätsepatööna.

	Kiire ja lihtne aktiveerimine. Nutikell võimaldab rakenduse käivitamist füüsiliste nuppude või lihtsate žestide abil. See on kriitilises olukorras sageli realistlikum ja kiirem kui nutitelefoni avamine ja kasutamine.
	Sõltuvus ühenduvusest. Paljud nutikellad vajavad aktiivset Bluetooth-ühendust lähedalasuva nutitelefoniga või eraldi mobiilsideühendust (eSIM), et teade kohale jõuaks.

	Vaikne teavitus. Häirekeskusesse saadetakse SMS-teade, mis võimaldab abi kutsuda täiesti hääletult, ilma et tekiks ohtu helikontakti kaudu vahele jääda.
	Platvormide killustatus. Erinevad tootjad ja operatsioonisüsteemid (nt WearOS, watchOS) pakuvad erinevaid tehnilisi võimalusi, mis muudab ühtse ja töökindla lahenduse arendamise keeruliseks.

	Märkamatu kasutamine. Hädaabiteate saab kellal aktiveerida märkamatult ilma telefoni kätte võtmata. Kuigi seadmed võivad sisaldada mikrofone, on SMS-põhise lahenduse eesmärk võimaldada abi kutsuda ilma rääkimata.
	Nõuab eeltegevusi. Rakendus peab olema eelnevalt õigesti seadistatud (õigused, kiirkäivitused, GPS). Seadistamata või valesti konfigureeritud seade ei pruugi kriitilises olukorras toimida.

	Kohene tagasiside. Nutikell annab kasutajale kinnituse teate käivitumise kohta visuaalselt või diskreetse vibratsiooniga. See võimaldab veenduda häire edastamises ka ilma seadet nähtavalt jälgimata.
	Jälg seadmes. SMS-i saatmine võib jätta jälje sõnumilogisse. Kuigi rakendust saab avaekraanilt peita, võib teadlik kontrollija selle seadete alt siiski üles leida.

	Kontroll funktsionaalsuse üle. Eraldi rakenduse puhul on arendajal täielik kontroll selle sisu üle. Funktsionaalsust on võimalik aja jooksul vajaduse korral täiendada ja optimeerida.
	Ekslik turvatunne. On oht, et kasutaja eeldab seadmelt iseseisvat hädaabivõimekust, kuid ilma SIM-kaardita nutikellade funktsionaalsus sõltub täielikult telefoni lähedusest.



[bookmark: _Toc230795966]Ekspertide hinnangud ja kasutajakogemus (nutikellad)
Eksperdid peavad nutikellasid üheks paljutõotavamaks vahendiks "vaikse hädaabi" kontekstis.
Võimalused ja eelised:
· Psühholoogiline turvatunne: randmel olev seade annab ohvrile suurema kontrollitunde. Eksperdid märkisid, et "nupuvajutus randmel" on motoorselt lihtsam kui telefoni taskust kättesaamine ja õige koha tabamine ekraanil.
· Kasutatavus ootamatutes olukordades: LSV juhtumid algavad sageli köögis või magamistoas, kus telefon võib olla laadimas või käeulatusest väljas. Kell on aga üldjuhul kasutajaga kaasas.
· Tõendite väärtus: eksperdid tõid esile, et HaloGuardi-lahenduste puhul on kõige väärtuslikum reaalajas toimuv helisalvestus. See võimaldab abiandjatel (Häirekeskusel) kuulda sündmuskohal toimuvat ning hiljem kasutada salvestist süüdistuse tõendamisel.
Probleemid ja riskid:
· Dilemma LTE ja Bluetoothi vahel: eksperdid rõhutasid, et tavaline nutikell on ilma telefonita vaid "pult". Kui vägivallatseja on ohvrilt telefoni ära võtnud, ei saa Bluetooth-põhise kellaga abi kutsuda. LTE-mudelid lahendavad selle, kuid nende hind ja/või aku lühem kestvus on takistuseks.
· Valehäirete hirm: kuigi HaloGuardil on loendur, pelgavad eksperdid, et liiga tundlikuks seadistatud nn "raputusfunktsioon" võib põhjustada valehäireid tavapäraste kodutööde ajal.
[bookmark: _Toc230795967]Vaikse hädaabi funktsiooniga mobiilirakendused
Vaikse hädaabiteate edastamiseks kasutatakse riikides erinevaid mobiilirakendusi, mis jagunevad lahenduse alusel kahte rühma: spetsiaalselt hädaabiks loodud rakendused ning lahendused, kus vastav funktsioon on peidetud muu sisu sisse või lisatud osana laiemast teenusest. Spetsiaalsed rakendused erinevad üksteisest fookuse poolest: osa keskendub üksnes kiirele häiresignaali saatmisele, teised pakuvad lisaks teavet lähisuhtevägivalla kohta, sisaldades ohutusjuhiseid, tugiteenuste kontakte ning võimalusi krüpteeritud tõendusmaterjali kogumiseks.
DEC112 (Austria)[footnoteRef:8] [8:  DEC112 - Stiller Notruf] 

Mitteverbaalset kasutamist võimaldav hädaabirakendus, mis on loodud eelkõige kuulmispuudega inimestele. Rakendusega saab teha ka hääletut hädaabikõnet (funktsioon „Stiller Notruf“). See on üks eeskujulikumaid lahendusi "vaikse hädaabi" pakkumisel.
· Funktsionaalsus:
· vaikne režiim (funktsioon „Silent Emergency“ või „Stiller Notruf“): kasutaja saab käivitada häire märkamatult;
· vestlusfunktsioon (Chat): pärast häire algatamist avaneb reaalajas tekstivestlus Häirekeskusega. See on suunatud inimestele, kes on end ründaja eest peitnud (nt vannituppa või kappi);
· struktureeritud info: rakendus saadab koos häirega automaatselt ohvri profiili, keele-eelistuse ja täpse asukoha.
· Seadistamine. Kasutaja peab eelnevalt registreeruma ehk rakenduse alla laadima ja oma telefoninumbri SMS-koodiga kinnitama. Kohustuslik on täita isikuandmete profiil (nimi, isikukood, tervislik seisund). Rakendus nõuab asukohale juurdepääsu õigust "Luba alati".
· Kasutusloogika. Ekraanil tuleb vajutada suurt nuppu "Silent Emergency" ja kinnitada valik nupuga „Police“. Operaatorile kuvatakse märge, et tegemist on vaikse häirega, mis tähendab, et operaator ei tohi tagasi helistada, vaid peab suhtlema kirjalikult. Häirekeskus saab automaatselt teavitaja asukoha ja registreerimisel salvestatud andmed. Asukohaandmeid uuendatakse kõne ajal iga 20. sekundi järel.
· Eripära. Ühenduse võtmisel avaneb kohe vestlusaken, kus saab suhelda Häirekeskusega, kuid enamasti saadetakse abi teele ilma täiendavaid küsimusi esitamata.
112 Where ARE U (Itaalia)[footnoteRef:9] [9:  :  112 Where Are U ja SOS Emergenza - Chiamata al 112 muta con App] 

Rakendus on välja töötatud Euroopa hädaabinumbrile 112 helistamiseks olukordades, kus helistamine on võimatu.  Kuulmispuudega inimestel on võimalus ohust teavitamiseks kasutada sõnakaarte (piktogramme).
· Funktsionaalsus:
· Silent Call / Chat: kasutaja valib nupu „Silent Call“ (Vaikne kõne) või "Chat";
· sündmuse liigi valik: enne teate saatmist saab ühe puudutusega valida abi liigi(politsei, kiirabi, pääste), mis kiirendab päästekorraldaja tööd;
· integratsioon: rakendus on täielikult integreeritud riikliku hädaabisüsteemiga, võimaldades operaatoril näha helistaja liikumistrajektoori.
· Seadistamine. Rakendus nõuab registreerimist ja küsib luba kasutada seadme mikrofoni ning asukohta. Seadetes saab valida "Silent mode" (Vaikne režiim), mis deaktiveerib äpi helid.
· Kasutusloogika. Kasutaja valib kolme nupu vahel: „Häälkõne“, „Vaikne kõne“ või „Vestlus“. Vaikse kõne puhul saadetakse asukoht ja märgutuled, et kasutaja ei saa rääkida, kuid on kuuldel. Abi liigi (politsei, kiirabi) saab valida ikoonide abil, mis säästab aega trükkimiselt. 
· Eripära. Rakendus tuvastab asukoha GPS-i ja/või andmesidevõrgu kaudu ning kuvab selle rakenduses. Kõne ajal edastatakse asukoht andmesidevõrgu kaudu või SMS-i teel, kui andmesidevõrk pole saadaval. Kahekordne edastuskanal tagab asukoha edastuse iga kõne korral. Soovi korral saab rakenduse kaudu teavitada ka eelnevalt määratud kontaktisikuid, kellele saadetakse teade hädaabikõne kohta koos helistaja asukohaga.
SOS aplikacija (Bosnia ja Hertsegoviina)[footnoteRef:10] [10:  https://zenskicentar.ba/sos-aplikacija ] 

See lahendus esindab vabaühenduste ja riiklike struktuuride koostööl põhinevat mudelit. Rakenduse lõi  Ida-Sarajevos asuv kodanike ühendus Naiste Interaktiivne Maakeskus koostöös 12 Bosnia ja Hertsegoviina organisatsiooniga.
· Funktsionaalsus:
· vahendatud abi: teate saanud organisatsioon edastab info (sh asukoha) operatiivselt ohvrile lähimale politseijaoskonnale;
· tugiteenuste integratsioon: lisaks hädaabiteatele pakub rakendus võimalust küsida teavet ja nõustamist vestluse kaudu, saada psühhosotsiaalset tuge ning tasuta õigusabi.
· Seadistamine. Nõutav on eelnev registreerimine.
· Kasutusloogika. Kasutaja vajutab hädaabinupule, mis edastab teate valitud tugiorganisatsioonile. Ei õnnestunud välja selgitada, kas see teade on sõnum või kõne. Seejärel vahendab organisatsioon info (asukoht ja sündmus) politseile.
· Eripära. Äpp sisaldab nimekirja oluliste tugiorganisatsioonide kontaktide kohta ja nõustamisfunktsioone ning selle kaudu saab kasutaja küsida psühhosotsiaalset tuge ja õigusabi.
Bright Sky (Suurbritannia)[footnoteRef:11] [11:  Bright Sky | Domestic abuse support, safety resources and support services.] 

Heategevusorganisatsioonide loodud Suurbritannia mobiilirakendus, mida on kohandatud kasutamiseks ka teistes riikides (nt Tšehhis). See on eeskätt mõeldud lähisuhtevägivalla ohvritele: äpp pakub teavet, ohutusjuhiseid ning võimaldab pidada päevikut vägivallajuhtumite dokumenteerimiseks. Päevikukanded saadetakse automaatselt kasutaja  määratud e-posti aadressile. Ohvritel soovitatakse selleks luua eraldi turvaline e-posti konto.
· Funktsionaalsus:
· diskreetsus: vägivallatseja ei pruugi telefoni kontrollides aru saada, et tegemist on ohvriabi tööriistaga;
· päeviku funktsioon: võimaldab salvestada fotosid, häälsõnumeid ja tekstikirjeid pilveserverisse (mitte telefoni galeriisse), et neid hiljem tõenditena kasutada;
· kiirabi kutsumine: sisaldab kiirvaliku nuppu abi kutsumiseks.
· Seadistamine. Rakendus maskeeritakse (nt ilmateate rakenduseks) ja kaitstakse PIN-koodiga. Sisaldab krüpteeritud päevikut tõendite kogumiseks.
· Kasutusloogika. Häire käivitamiseks tuleb teha spetsiifiline liigutus või sisestada kood. Rakendusel on „Quick Exit“ funktsioon, mis sulgeb äpi ja avab tavalise veebilehe, kui ründaja peaks telefoni märkamagi.
· Eripära. Bright Sky rakendus ei paku eraldi vaikse hädaabikõne funktsiooni – kuigi rakenduse kaudu on võimalik otse helistada hädaabinumbrile 112, toimub see tavalise häälkõnena. Rakendus on saanud kriitikat ebastabiilsuse ja tehniliste tõrgete tõttu. Google Play kasutajate kommentaarides kurdetakse juba 2020. aastast, et rakendus on ebastabiilne või ei toimi ootuspäraselt.
Analüüsi viimases etapis keskenduti mobiilirakendustele ning selle käigus tuvastatud vaikse hädaabi funktsiooniga lahenduste tugevad ja nõrgad küljed on esitatud tabelis 5.
Tabel 5.  Vaikse hädaabi funktsiooniga mobiilirakenduste tugevused ja nõrkused
	Tugevused
	Nõrkused

	Lihtne ja kiire. Häireteate edastamine mobiilirakenduse kaudu on väga intuitiivne ja kiire, kuna nõuab tavaliselt vaid rakenduse avamist ja nupule vajutamist.
	Arenduskulu. Spetsiifilise ja turvalise rakenduse arendamine ning selle pidev ajakohastamine on kulukas protsess.

	Universaalsus. Funktsionaalsust on võimalik ühildada teiste sihtrühmade (nt kuulmis- ja kõneraskustega inimesed) vajadustega. Vaikse hädaabi nupu saab integreerida ka juba olemasolevatesse laialdaselt kasutatavatesse äppidesse (nt "Eesti äpp" või "Ole valmis!").
	Vajalikud eeltegevused. Rakendus peab olema ohuolukorra tekkimise hetkeks juba telefoni installeeritud ja kasutaja konto registreeritud. See nõuab ohvrilt ennetavat tegutsemist.

	Vaikne teavitus. Rakendus saadab teate Häirekeskusele automaatselt ja märkamatult. Nupuvajutused ja kinnitused ei tekita helisid ega hüpikteateid, mistõttu kasutaja ei pea rääkima ega kartma heli kaudu paljastamist.
	Märgatavus käivitamisel. Kannatanu peab suutma telefoni avada ja rakenduse käivitada. Kuigi teade ise edastatakse märkamatult, võib telefoni käsitsemine ründaja juuresolekul olla ohtlik.

	Täpne asukoha edastus. Rakendus kasutab nutiseadme GPS-võimekust, mistõttu edastatakse Häirekeskusele koos häirega automaatselt ka helistaja täpne asukoht.
	

	Olukorra kirjeldus. Hädaabiteatele on võimalik automaatselt lisada eelseadistatud infot, näiteks märget, et tegemist on vaikse abipalvega või konkreetset tüüpi juhtumiga.
	

	Jälgede puudumine. Rakenduse puhul on võimalik tarkvaraliselt välistada hädaabikutsete ajaloo talletamine telefoni tavapärases kõne- või sõnumilogis.
	

	Kohene tagasiside. Rakendus annab kasutajale diskreetse kinnituse (nt vibratsioon), kui teate saatmine on õnnestunud, pakkudes ohvrile kindlustunnet ilma ekraani jälgimata.
	

	Kontroll side üle. Vaikse teate puhul saab rakenduses välistada Häirekeskuse automaatse tagasihelistamise või muu sissetuleva kontakti, mis võiks ohvrit ohustada.
	

	Väike valehäirete oht. Valehäireid saab vältida tarkvaralahendustega, näiteks häirenupu pikema allhoidmise või korduvvajutuse nõudega.
	

	Arendatavus. Riigil on täielik kontroll rakenduse funktsionaalsuse üle, mis võimaldab seda aja jooksul vajaduse korral täiendada ja muuta.
	

	Kasutajamugavus. Rakenduse loogika on tavaliselt lihtne ja ei nõua eriettevalmistust, kuigi vähese nutiseadmete kogemusega kasutajatele võib see siiski väljakutseid pakkuda.
	

	Lisavõimalused ohvri abistamiseks. Rakendus võimaldab koondada ohvriabi kontakte ja juhiseid. Samuti saab luua turvalise keskkonna juhtumite päeviku pidamiseks või tõendusmaterjali (fotod, helisalvestised) kogumiseks enne politsei poole pöördumist.
	



[bookmark: _Toc230795968]Ekspertide hinnangud ja kasutajakogemus (mobiilirakendused)
Eksperdid tõid esile olulise vastuolu tehnilise võimekuse ja ohvri turvalisuse vahel.
· Eelregistreerimise barjäär. Austria (DEC112) ja Itaalia süsteemid on turvalised, kuid nõuavad ohvri poolt etteplaneerimist ja rahulikku hetke seadistamiseks. Äkilise rünnaku ajal on rakenduse allalaadimine ja registreerimine võimatu.
· Tõendusmaterjali väärtus. Eriti kõrgelt hinnati Bright Sky ja DEC112 võimekust koguda tõendeid (helisalvestised, fotod, asukoht), mis ei salvestu telefoni mällu. See kaitseb ohvrit juhul, kui vägivallatseja telefoni sisu kontrollib.
· Peenmotoorika ja aeg. Kriitilise märkusena toodi välja, et äpi avamine, koodi sisestamine ja menüüdes valikute tegemine on rünnakuolukorras liiga aeglane. 
· Maskeerimise vajadus. Eksperdid tõid välja Bright Sky tüüpi lahendust, kus rakendus on peidetud. Märgiti, et LSV ohvri telefonis on "112 äpp" punane lipp vägivallatsejale, samas kui ilmateate äpp ei ärata tähelepanu. Samas nenditi, et teadlik vägivallatseja võib olla kursis ka selliste rakendustega.
· Sõltuvus andmesidest. Rakenduste nõrkuseks on vajadus stabiilse internetiühenduse järele, mis võib siseruumides või maapiirkondades alt vedada, samas kui tavaline kõne või SMS on lünkliku levi korral stabiilsemad lahendused.
[bookmark: _Toc230795969]Sõnumipõhine hädaabiühendus (SMS-112)[footnoteRef:12] [12:  https://www.112.ee/et/juhend/hadaabinumber-112/sms-112 ] 

Mitme riigi, näiteks Eestis, Soomes ja Rootsis, kasutavad SMS-112 lahendust eelkõige kuulmis- ja kõnepuudega inimesed. Eraldi ei reklaamita SMS-i saatmise võimalust alati kui vaikse hädaabiteate meetodit, kuid sel on suur väärtus olukordades, kus häälkõne tegemine võib ohustada helistaja elu või eskaleerida ohuolukorda. SMS-i kui ühte võimalust vaikse hädaabiteate edastamiseks kaalutakse ka seetõttu, et Eestis on see tehniline võimekus juba olemas.
· Eelregistreerimine ja lisainfo. Eestis on võimalik saata SMS-i numbrile 112, kui kasutaja on eelnevalt Häirekeskuse registreerimiskeskkonnas (112.ee) konto loonud. Sellisel juhul jõuab koos sõnumiga Häirekeskuseni ka vajalik lisainfo kasutaja kohta, mis kiirendab abi saatmist.
· Eeltäidetud mallid. SMS-112 keskkonnas on võimalik salvestada eeltäidetud sõnumite malle. See võimaldab ohvril kriisiolukorras saata vajaliku info vaid mõne nupuvajutusega, ilma et ta peaks rünnaku hetkel hakkama pikka teksti trükkima.
· Kasutusloogika. Hädaolukorras edastab kasutaja tekstisõnumi lühinumbrile 112. Meetodi eelisena nähakse selle hääletust ja asjaolu, et SMS-i saatmine õnnestub ka kohtades, kus andmeside on nõrk või puudub üldse.
· Vastastikune suhtlus ja riskid. Päästekorraldaja vastab saadetud SMS-ile, mis tähendab, et kasutaja peab olema teadlik telefoni helisignaalide ohust. Kui telefon ei ole hääletul režiimil, võib saabuv vastus ohvri asukoha ründajale paljastada.
Analüüsitud SMS-112 teenuse peamised tugevad ja nõrgad küljed on koondatud tabelisse 6.
Tabel 6. Sõnumite (SMS-112) tugevused ja nõrkused
	Tugevused
	Nõrkused

	Lihtne ja universaalne. Lahendus on tehniliselt väga lihtne ning toimib sarnaselt tavalise SMS-i saatmisega, olles kättesaadav peaaegu kõigis mobiilseadmetes.
	Vajalikud eeltegevused. Kuigi SMS-i saab saata registreerimata, eeldab vaikse hädaabiteate tõhus menetlemine kasutaja eelnevat registreerimist, et edastada operatiivteenistustele kriitilist lisainfot.

	Vaikne teavitus. Vaigistatud seadme puhul ei tekita sõnumi saatmine häält ning see ei nõua operaatoripoolset kõne vastuvõtmist ega rääkimist, mis on ohvri turvalisuse seisukohalt oluline.
	Ebatäpne asukohainfo. Positsioneerimine võib olla ebatäpsem, kui sõnum ei tule nutiseadmest.

	Valeteadete kontroll. Valehäirete oht on SMS-i puhul samaväärne tavalise 112 kõne tegemisega, kuna sõnumi saatmine nõuab tahtlikku tegevust.
	Aeglus ja märgatavus. Sõnumi saatmine nõuab telefoni avamist, numbri valimist ja teksti trükkimist. See on aeganõudev ja ohuolukorras raskesti teostatav, samuti on keeruline koostada kiiresti piisava infoga sõnumit.

	Tagasihelistamise välistamine. Registreeritud kasutajate puhul on võimalik süsteemis märkida, et isik ei soovi või ei saa vastu võtta tagasihelistamist, vähendades ohtu ohvri asukoha paljastamiseks.
	Jälg seadmes. SMS-sõnumite ajalugu ja võimalikud kasutatud sõnumimallid säilivad telefoni väljaminevate sõnumite logis, olles kontrollimisel nähtavad.

	
	Helitausta puudumine. Erinevalt avatud kõneliinist ei ole SMS-i puhul võimalik edastada sündmuskoha helitausta, mis aitaks operaatoril olukorda hinnata.



[bookmark: _Toc230795970]Ekspertide hinnangud ja kasutajakogemus (SMS-112)
Eksperdid ja uuringus osalenud sihtrühma esindajad tõid esile mitu aspekti, mis on olulised just SMS-i kui vaikse hädaabi kanali hindamisel. Tagasisides rõhutati, et kuigi tehnoloogial on selgeid eeliseid, takistavad selle laiemat kasutamist vähene teadlikkus ja olukorra akuutsus.
· Turvalisus ja diskreetsus. SMS-i peamiseks eeliseks peeti asjaolu, et abi kutsumiseks ei pea tegema häälkõnet ega ootama Häirekeskuse poolset vastuvõttu. Kirjeldati juhtumeid, kus naine on helistanud, kuid mees haarab telefoni ja väidab päästekorraldajale, et laps mängis seadmega. Sõnumi puhul on sellist vahelesegamist keerulisem märgata ja teade jõuab kohale ilma verbaalse kontaktita.
· Barjäärid registreerimisel ja teadlikkus. Kuna teati, et portaalis on kohustus end eelnevalt kirja panna, siis LSV ohvrid seda kanalit ei kasuta. Inimesed ei ole üldiselt teadlikud, et 112-le võib otse SMS-i saata. Seda võimalust saaks tõhusalt kasutada vaid siis, kui sõnum kirjutatakse valmis ajal, mil telefon ei ole veel ründaja kontrolli all, kuid sageli loodetakse viimase hetkeni, et olukord ei eskaleeru.
· Alternatiivsed teavitusahelad ja süütunne. Praegu soovitatakse ohvritel sageli saata SMS tuttavale turvalisele isikule, kes on vägivallaga kursis ja teeb ise hädaabikõne. See võib toimida paremini, kuna siis ei saa kannatanu enda süütunne ründaja ees nii palju kannatada. Sarnane lahendus võiks toimida ka juhul, kui sõnum saadetakse ohvriabiliinile. Kuigi ahel läheb pikemaks, on see parem kui üldse mitte ühendust võtta.
· Peenmotoorika ja aeg. Kriitilise märkusena märgiti, et tekstisõnumi, nime ja isikukoodi trükkimine hirmuseisundis on aeganõudev ja nõuab täpsust. Teravas olukorras võib telefoni kättevõtmine konflikti veelgi hullemaks ajada. Eksperdid nentisid, et kui ohvril on piisavalt aega pika teksti sisestamiseks, on tal ilmselt võimalik ka helistada.
· Vaikne reageerimine ja dialoog. Eksperdid rõhutasid, et praegune süsteem eeldab dialoogi, mis võib ohvri reeta. Vaikse hädaabi kontekstis tuleks süsteemi arendada nii, et Häirekeskus teaks, millal vastussõnumit mitte saata. Samuti võimaldab SMS-i puhul asitõendite kustutamine pärast saatmist vähendada riski, et ründaja abi kutsumise avastab.
[bookmark: _Toc230795971]Häirenupud ja -andurid (SIM-kaardiga)
Häirenupud ja -andurid on väikesed elektroonilised seadmed, mis võimaldavad ohvril hädaolukorras diskreetselt abi kutsuda ühe nupuvajutusega. Seadet saab kanda kaelas, kellana käel või muul märkamatul viisil, mis teeb selle kasutamise ründaja jaoks varjatuks. Nupuvajutus käivitab hädaabiteate saatmise (näiteks SMS-i või automaatkõne kaudu) koos eelnevalt sisestatud info ja asukohaandmetega määratud kontaktidele. Lahendus sobib eelkõige ohvritele, kes tunnetavad otsest ohtu oma elule või tervisele ja on valmis seadet igapäevaselt enda juures kandma.
· Eraldiseisva riistvaraga SOS-nupud (Malta)[footnoteRef:13]. Alates 1. juulist 2025 võtsid Malta sise-, julgeoleku- ja õiguskaitseministeerium ning reformide ja võrdõiguslikkuse ameti kasutusse koduvägivalla ja soolise vägivalla ohvrite uue paanikahäiresüsteemi, mis on reserveeritud suure ja otsese ohu olukorras olevatele isikutele. Häireseade väljastatakse ohvrile alles pärast ametliku politseiraporti esitamist ja põhjaliku riskihindamise läbimist. [13:  Panic alarms for victims of domestic violence from July - TVMnews.mt] 

· Malta lahenduse kasutusloogika. Pärast nupuvajutust vibreerib alarm, et kinnitada ohvrile teate saatmist. Seade edastab ohvri isikuandmed ja täpse asukoha GPS-i kaudu otse õiguskaitseorganitele turvalise digiplatvormi kaudu. Eripärana käivitab reageeringu ka see, kui seade lülitatakse ootamatult või ebatavaliselt pikaks ajaks välja, kuna see võib viidata vägivallatseja sekkumisele või sellele, et ohver viibib piiratud leviga asukohas.
Eestis pakutavaid häirenuppude ja -andurite lahendusi käsitletakse projekti tegevusplokis „Häirenupu ja -anduri hädaabiteade“. Häirenuppe ja -andureid on võimalik seadistada ka vaikse hädaabiteate edastamiseks ning vaikse hädaabiteate tegemine oli üks häirenuppude ja -andurite piloteerimisel käsitletud stsenaariumitest. Eelkõige on selle all mõeldud seda, et testseadmetesse seadistati häireteate käivitamisel edastatav sõnum, mille sisu vastas vägivallaolukorrale. Selle eesmärk oli leida sobiv sõnumi sisu, et Häirekeskuseni jõuaks info, mille põhjal on võimalik kohe edasi tegutseda. Piloteerimine korraldati koos ettevõttega Meditech Estonia OÜ.
Analüüsi käigus leitud füüsiliste häirenuppude ja -andurite peamised iseloomustused ning nende rakendamisega seotud asjaolud on koondatud tabelisse 7. 
Tabel 7. Häirenuppude ja -andurite tugevused ja nõrkused
	Tugevused
	Nõrkused

	Lihtne, kiire ja märkamatu. Lahendus võimaldab hädaabiteate kiiret ja märkamatut aktiveerimist. Väikeste mõõtmete tõttu on seadmed sageli nähtamatud või meenutavad tavalist nutikella, kuigi eridisain võib teatud juhtudel ka tähelepanu äratada.
	Seadme- ja teenuskulu. Seadme või teenuse soetamisega kaasnevad kulud. Vajalik on välja töötada detailne pakkumise mudel, määratleda sihtrühm ja juurdepääsu tingimused ning tagada püsiv riiklik rahastus.

	Täpne asukoha edastus. Seade edastab üldjuhul väga täpse asukohainfo, kuigi tehniliselt ei ole tegemist standardse AML-lahendusega.
	Vajalikud eeltegevused. Kasutuselevõtt nõuab ennetavat tegutsemist, kuna seadme rentimiseks või ostmiseks tuleb liituda vastava teenusepakkujaga.

	Tagasiside olemasolu. Häireteate saatmisega seotud diskreetsed märguanded (nt vibratsioon) on seadistatavad, andes kasutajale kinnitust teate õnnestumise kohta.
	Helitausta puudumine. Kuna tegemist on SMS-põhise teavitusega, ei ole võimalik edastada Häirekeskusele sündmuskoha helitausta olukorra hindamiseks.

	Jälgede puudumine. Erinevalt telefonist ei jäta füüsilised häirenupud ja -andurid seadmesse ega avalikesse logidesse märget tehtud hädaabiteate kohta.
	

	Väike valehäirete oht. Valehäirete riski on võimalik vähendada tarkvaraliste seadistustega, näiteks nupu pikaajalise allhoidmise või korduvvajutuse nõudega.
	

	Kontroll seadme funktsionaalsuse üle. Seadme nupud ja teavituse viisid on üldjuhul seadistatavad. SMS-sõnumiga on võimalik automaatselt kaasa panna isikuandmed ja täpne olukorrainfo.
	

	Tagasihelistamise välistamine. Häirekeskusest tagasihelistamine on võimalik seadistuste kaudu täielikult välistada, mis tagab ohvri turvalisuse.
	



[bookmark: _Toc230795972]Ekspertide ja sihtrühma tagasiside (häirenupud ja -andurid)
Intervjuude ja kohtumiste tulemusel selgus, et kõige akuutsemates vägivallaolukordades on abi kutsumiseks kõige tõhusam ja realistlikum lahendus lihtne, märkamatu ning kiire nupuvajutus. Eksperdid rõhutasid, et telefoni kasutamine ei ole sellistes olukordades sageli võimalik ning juba selle kätte võtmine võib ohuolukorda märkimisväärselt eskaleerida.
· Reageerimiskiirus ja protseduur. Nupuvajutusega teate saatmise peamine eelis on see, et kannatanu ei pea ootama Häirekeskuse poolset kõne vastuvõtmist, vastama küsimustele ega olukorda selgitama. See säästab kriitilist aega ja võimaldab edastada vaikselt häiret.
· MARAC ja riiklik tugi. Eksperdid leidsid, et MARAC-i (Multi-Agency Risk Assessment Conference) kõrge riskihinnanguga kannatanutele tuleks riigi tasandil pakkuda häirenupu teenust. See on suunatud just kõige kõrgema riskiga sihtrühmale, kelle puhul on vägivalla kordumine tõenäoline.
· Nähtavuse risk ja elukorraldus. Vägivalla oht suureneb oluliselt pärast vägivallatseja ja ohvri lahku kolimist – enamik tapmisi leiab aset just sel perioodil. Kui ohver ja vägivallatseja elavad koos, peab seade olema varjatud, sest uus seade naise käel tekitab ründajas kohe küsimusi ja võib riski suurendada. Eraldi elamise korral ei ole seadme diskreetsus enam nii oluline. Statistika kohaselt elavad umbes pooled kõrge riskiga klientidest ründajaga jätkuvalt koos.
· Ohvrite initsiatiiv ja ohutsüklid. On esinenud juhtumeid, kus kannatanud on ise endale häirenupud ostnud. Kõige suurem kartus vägivalla ees tekib hetkedel, mil olukord kulmineerub (nt lahutusprotsess), või paar kuud pärast vägivallatseja vangist vabanemist. Vajadus seadme järele on sageli perioodiline, piirdudes kõige kriitilisemate etappidega ohvri turvalisuse tagamisel.
· Psühholoogiline tegur ja toimetulek. Häirenupp annab inimesele olulise psühholoogilise turvatunde ka siis, kui otsest hädaolukorda parajasti ei teki. See toetab ohvri naasmist tavapärasesse ellu ja pikaajalist toimetulekut, mitte ainult kiiret kriisile reageerimist.
· Kasutusvalmiduse olulisus. Eksperdid tõid kitsaskohana välja hoolduse – sahtlis olev või laadimata seade ei ole toimiv lahendus.
[bookmark: _Toc230795973]Nutiehted ja muud SIM-kaardita häireseadmed
See lahenduse kategooria lisandus, kuna intervjuude ja kohtumistel mainiti nutiehteid kui võimalikke diskreetse teavituse vahendeid. Viimasel ajal ilmub turule järjest rohkem nutisõrmuseid, mis on samuti analüüsi lisatud.
· Nutisõrmuste olemus. Nutisõrmused on väikesed kantavad seadmed, mis on mõeldud kandmiseks sõrmes ning mis keskenduvad peamiselt tervise- ja aktiivsusnäitajate jälgimisele. Seade töötab reeglina koos nutitelefoniga ning edastab andmeid Bluetooth-ühenduse kaudu vastavasse mobiilirakendusse.
· SOS-hoiatus. Sõrmustel on SOS-hoiatus, mis aktiveerub pikema vajutusega ja saadab kontaktidele hädaolukorras teavituse koos asukoha infoga. Oluline on märkida, et mitte kõigi nutisõrmustega ei saa teha hädaabiteadet.
· Hinnaklass. Nutisõrmuste hinnad on üldjuhul kallid, kuid leidub ka soodsama hinnaga mudeleid (nt Momax OneSense Lite hinnaga u 99 eurot). Lisaks nutisõrmustele on turul ka teisi Bluetooth-seadmeid hädaabiteadete edastamiseks.
Momax OneSense Lite[footnoteRef:14] [14:  MOMAX – Momax Sense] 

· Seadistamine. Kasutaja peab nutitelefoni rakenduses registreerima kasutajakonto ning määrama ühe või mitu kontaktisikut. Seade tuleb siduda rakendusega ning veenduda, et rakendusel on vajalikud õigused (asukoht, teavitused, Bluetooth).
· Kasutusloogika. Hädaabiteate käivitamiseks on kaks võimalust.
1. Pikk libistus ja topeltkoputuse žest, mida tuleb korrata viis korda. Teise käe sõrmega tuleb libistada pikalt üle sõrmuse puuteala ning seejärel kohe koputada kaks korda samale puutealale.
2. Käega vastu pinda koputamine, umbes kümme korda järjest. Selleks tuleb füüsiliselt koputada kätt, mille sõrmes on nutisõrmus, korduvalt vastu kõvemat pinda.
Analüüsi käigus leitud nutiehete ja muude sarnaste häireseadmete peamised omadused ning nende rakendamisega seotud aspektid on koondatud tabelisse 8.
Tabel 8. Nutiehete ja muude häireseadmete tugevused ja nõrkused
	Tugevused
	Nõrkused

	Seadme märkamatus. Nutiehe on väike ja igapäevase ehte sarnane, mis ei tõmba liigset tähelepanu. See sobib hästi olukordadesse, kus telefoni nähtav kasutamine on riskantne. Sellesse kategooriasse kuuluvad ka teised väikese mõõtmega märkamatud seadmed.
	Seadme kulu. Seadme või sellega seotud teenuse soetamisega kaasnevad kasutajale täiendavad kulud.

	Kättesaadavus. Kuigi nutiehted pole veel massiliselt levinud, on need enamasti kasutajaga vahetus kontaktis ka kodus, siseruumides ja öisel ajal. See suurendab tõenäosust, et abi kutsumise vahend on ohuhetkel käeulatuses.
	Puuduv kontroll funktsionaalsuse üle. Nutiehted ja sarnased seadmed ei toeta tavaliselt välistarkvara paigaldamist ega paku mitmekesist kasutajaliidest. Funktsionaalsus on tootjapõhine ja suletud süsteemiga.

	Lihtne ja vaikne aktiveerimine. Olenevalt seadme tüübist on hädaabiteate käivitamiseks loodud erinevad lihtsad, kiired ja vaiksed lahendused, mis ei nõua tähelepanu äratavat tegevust.
	Sõltuvus nutitelefonist. Enamik hädaabifunktsioone eeldab, et nutitelefon on Bluetooth-ühenduse raadiuses (tavaliselt kuni 10 meetrit) ning sisse lülitatud.

	Kohene tagasiside. Sõltuvalt mudelist võib kasutaja saada diskreetse vibratsioonisignaali kaudu kinnituse, et hädaabiteade on edukalt käivitatud.
	Vajalikud eeltegevused. Seadmega seotud rakendus peab olema telefonis eelnevalt seadistatud, kasutajakonto registreeritud ja seade telefoniga korrektselt paigaldatud.

	Asukoha edastus. Kuna hädaabiteade edastatakse tavaliselt telefoni kaudu, on üldjuhul võimalik saata ka asukohainfo. Siiski tuleb iga konkreetse seadme puhul eraldi kontrollida asukoha edastamise täpsust ja viisi.
	Ekslik turvatunne. On risk, et kasutaja eeldab seadmelt iseseisvat abikutse võimekust, arvestamata, et funktsionaalsus sõltub täielikult telefoni lähedusest ja ühendusest.

	Tagasihelistamise välistamine. Võimalus vältida sissetulevat kõnet sõltub nutiseadmest ja selle seadistustest, võimaldades teatud juhtudel ohvrit varjatud olukorras kaitsta.
	Jälgede säilimine. Info teate saatmise kohta võib jääda seadme logidesse või rakendusse, sõltuvalt lahenduse tehnilisest ülesehitusest.

	
	Helitausta edastus. Võimekus edastada sündmuskoha helisid on piiratud ja sõltub seadme riistvaralistest omadustest.

	
	Valehäirete oht. Valehäirete vältimise mehhanismid on seadmepõhised ning alati ei pruugi need olla piisavalt töökindlad (nt juhuslik survetunne ehtele).



[bookmark: _Toc230795974]Lahenduste võrdlus
Analüüsitud lahenduste kasutamise võimalused, eeldused ja tingimused Eestis on koondatud ja esitatud tabelis 9.
Tabel 9. Lahenduste võrdlus kategooriate kaupa
	Lahenduse kategooria
	Kasutusele võetavus Eestis
	Eeldused  ja tingimused

	Vaikne telefonikõne
	Ei
	Lahenduse kasutamise eelduseks Eestis on Häirekeskuse võimekus saada helistajalt (nt klahvivajutuse kaudu) kinnitus, et tegu on vaikse hädaabikõnega, kus helistaja on ohus, aga ei saa rääkida.

	Nutitelefoni erifunktsioonid
	Jah
	Kasutuselevõtuks ei ole vaja täiendavaid arendusi. Sobib kogenud kasutajale, kes suudab funktsiooni eelnevalt seadistada ja kelle olukord võimaldab häälkõnet. Laiemale kasutajaskonnale seda lahendust siiski soovitada ei saa.

	Nutikellade rakendused
	Ei
	Intervjuudest selgus suur vajadus lihtsa seadme järele. Nutikell on kättesaadavaim viis nupuvajutuse lahenduseks, mistõttu soovitame arendada integreeritud hädaabilahendust (nutitelefoni äpp + WearOS/watchOS). Häire edastataks 112-le SMS-ina. Registreerimine ja kontaktid määrataks telefonis, aktiveerimine toimuks kella kaudu füüsiliste nuppude või žestidega.

	Mobiiltelefoni hädaabi rakendused
	Ei
	Eksperdid ja sihtrühm peavad äppi sobivaks lahenduseks. Eeliseks on täielik kontroll sisu üle: lisaks häirele saab pakkuda infot, LSV-päevikut ja helisalvestamist. Suurimad piirangud on arenduse maksumus ning asjaolu, et akuutses kriisiolukorras ei pruugi telefon olla ohvri käes või kättesaadav.

	Sõnumipõhine hädaabiühendus (SMS-112)
	Jah
	Tegemist on juba toimiva lahendusega. Oluline on parandada teadlikkust selle olemasolu kohta, kuna paljud eksperdid ja ohvrid pole võimalusest teadlikud. Edaspidi tuleks kasutusele võtta spetsiaalsed LSV-juhtumite sõnumimallid, mis aitaksid Häirekeskusel teate konteksti kiiremini mõista.

	Häirenupud ja -andurid
	Jah
	Eestis on teenusepakkujad olemas. Riik võiks pakkuda häirenupu teenust kõrge riskiga LSV-ohvritele sarnaselt eakate hoolekandele. Lahendus peaks olema telefonist sõltumatu (sisseehitatud SIM-kaart). Teenusepakkujate kaasamine võimaldaks kiiresti kasutusele võtta ilma, et riik peaks seadmete halduse ja hooldusega tegelema.

	Nutiehted ja muud seadmed
	Ei
	Kuigi turul on selliseid tooteid nagu Momax OneSense Lite nutisõrmus, puudub kindlus, kuidas andmeid edastatakse (kas SMS või rakenduste info). Seetõttu ei saa neid praegu usaldusväärse hädaabiteate tegemiseks soovitada.




[bookmark: _Toc230795975]Vaikse hädaabiteate teenuse disain
Käesoleva analüüsi põhijäreldus on, et valikuvariantidest ei eristu ühte universaalset kõigile sobivat lahendust. Ohvrite on erinev sotsiaalne taust, digipädevus, ohuolukordade iseloom ja ka valmisolek abi otsimiseks. Vaikse hädaabi lahendusi on vaja luua erinevatele sihtrühmadele, sealhulgas neile, kelle kaitseks on teisele isikule kehtestatud lähenemiskeeld, samuti inimkaubanduse ohvritele, kelle turvalisuse tagamiseks võib olla vajalik samasugune tehniline lahendus, näiteks häirenupuseade. 
Selle analüüsi keskmes on eelkõige lähisuhtevägivalla (LSV) juhtumid, kuid lahenduste valikul arvestatakse, et need oleksid võimalikult sobivad ka laiemaks kasutuseks eri sihtrühmade seas. See seab piirangud ühe tehnilise lahenduse valikul ning toob esile vajaduse mitmekesiste ja paindlike lahenduste järele. Eraldi tuleb arvestada alaealiste ja eakate osakaaluga vägivallaolukordades.
Täiendavad erivajadused tulenevad veel sellest, kas isiku puhul on tegemist korduva vägivallaohvriga, kes on Politsei- ja Piirivalveametile ja Sotsiaalkindlustusametile teada, või esmakordse hädaabiteenuse poole pöördujaga.
[bookmark: _Toc230795976]Teenusplaanid
Selles analüüsis rakendati vaikse hädaabiteate teenuse käsitlemisel teenusedisaini lähenemist, kasutades teenuseplaani (service blueprint) metoodikat. Teenuseplaanis on seotud tehnilise lahenduse ettepanek võimaliku teenusmudeliga. Teenuseplaani skeemil on kajastatud hädaabi teate käsitlemise tsükkel, alates hädaabivajaduse tuvastamisest kuni juhtumi lõpetamiseni. Esile on toodud teenuse kasutaja vaade ning teenuse osutamisega seotud osapoolte rollid ja tegevused. Teenuseplaan ei kajasta ohvriabiteenuse korraldust tervikuna, vaid selle eeldus on, et hädaabiteate saatmise lahendused on ohvrite abistamiseks pakutavate teenuste osa.
CGI Eesti kirjeldab selles aruandes kahte paralleelset teenuseplaani (lisa 1). Analüüsi ja teenusplaani koostamisel võeti riskiastme eristamise aluseks asjaolu, kas isiku suhtes on algatatud ja on ka teate saatmise ajal aktiivne MARAC-i menetlus. Vastav info peab olema kajastatud STAR-i andmekogus, kust Häirekeskusel on võimalik teha päring. Selline jaotus võimaldab rakendada kahte tehnilist lähenemist:
Tabel 10. Teenusplaanid ja seotud tehnilised lahendused.
	Sihtrühm
	Tehniline lahendusettepanek teenuseplaanis
	Süsteemne arendus

	Kõrge riskiga isikud
	Riigi toega häirenuputeenus (SIM-kaardiga seadmed) 
	LSV juhtumite andmete kättesaadavus Häirekeskusele (JAH/EI päring aktiivse MARAC-i-hinnangu kohta STAR-i andmekogus)

	Teised abivajajad
	Laiendatud eeldefineeritud sõnumi kasutus (mobiiliäpid, SMS-mallid kontekstiteabe keskkonnas ja telefoni sisseehitatud otseteed)
	Eeldefineeritud sõnumi malli avaldamine kontekstiteabe keskkonnas ja selle kasutusviisi teavitustöö ohvriabiteenuse võrgustikus



· Kõrge riskiga isikutele mõeldud,  riigi toega häirenupu teenusmudeli aluseks on käesoleva projekti raames kirjeldatud ettepanekud ja tehnilised kriteeriumid, mis kehtivad ka spetsiaalselt LSV sihtgrupile mõeldud teenusemudeli kujundamisel.  Eelduseks  on  määrata riigipoolne teenuseomanik ning seada tingimused, mille alusel sihtgrupile teenust pakutakse.

[bookmark: _Toc230795977]Nõuded lahendusele
Analüüsi ja intervjuude põhjal on vaikse hädaabiteate edastamisel olulised järgmised üldised nõuded.
1. Kiirus. Ühendus 112-ga peab saama luua mõne sekundi jooksul.
2. Diskreetsus. Ühenduse võtmine peab olema hääletu ja visuaalselt märkamatu.
3. Varjatus. Kasutatav seade või rakendus peab jääma ründaja eest varjatuks.
4. Kättesaadavus. Lahendus peab olema üldiselt kättesaadav kõigile ohvritele.
5. Taskukohasus. Teenuse ja seadme hind ei tohi olla takistuseks abi saamisel.
6. Töökindlus. Süsteem peab võimaldama valehäirete välistamist.
7. Tõendusmaterjal. Lahendus võiks võimaldada piltide/helifailide edastamist viisil, mis ei jäta jälgi ohvri seadmesse.
Nõuete täpsustus. Tõendusmaterjali kogumise ja turvalise talletamise soovi mainiti intervjuudes korduvalt, mistõttu on see nõue üldiste eesmärkide seas välja toodud. Samas keskendutakse projekti „Uue põlvkonna 112: kaasaegne ja ligipääsetav hädaabiühendus kõigile“, teises etapis  konkreetselt 112-ga ühenduse võtmise ligipääsetavuse parandamisele. Seetõttu ei kajastata  lahenduste kirjelduses tõendusmaterjali kogumise ja haldamise tehnilist poolt eraldi.
Analüüs kinnitas, et praegu puudub lahendus, mis vastaks korraga kõigile nõuetele: oleks vaikne, kiire, märkamatult kasutatav, üldiselt kättesaadav ja samal ajal kulutõhus. Seetõttu tuleb meie hinnangule teha alternatiivide seast teadlikke valikuid, lähtudes suurimast võimalikust mõjust. Sellele lähenemisele vastab ka koostatud lahenduse kirjeldus.
[bookmark: _Toc230795978]MARAC-i andmete kasutus Häirekeskuses
MARAC-i mudel lähtub põhimõttest, et kõrge riskiga perevägivalla juhtumeid saab lahendada vaid ametkondade üleses võrgustikutöös. See eeldab ühist inforuumi, kus osalevad ohvriabi, politsei, prokuratuur, lastekaitse, omavalitsus, naiste tugikeskus ja vabatahtlikud. Ka Politsei- ja Piirivalveamet (PPA) teostab oma riskihindamist, aga PPA teeb oma hindamise juhtumipõhiselt. MARAC-i hindamine arvestab ohvri profiili ja korduvate juhtumitega.
· Andmeallikas ja STAR. LSV ohvrite ja MARAC-i riskihindamise andmestikku haldab Sotsiaalkindlustusamet. Andmeid koondatakse STAR-i, mis on Eesti sotsiaalvaldkonna keskne andmekogu. Selle kaudu korraldavad spetsialistid teenuste määramist, eestkostet ja juhtumikorraldust[footnoteRef:15]. [15:  https://sotsiaalkindlustusamet.ee/spetsialistile-ja-koostoopartnerile/star ] 

· Probleemipüstitus. Praegu puudub Häirekeskuse päästekorraldajal informatsioon selle kohta, kas elupäästvat hädaabi vajaval kannatanul on aktiivne MARAC-i menetlus. STAR-is puuduvad  teenused, mis võimaldaksid selliseid andmeid operatiivselt pärida. Vastav info on aga kriitiline ohuhinnangu andmiseks ja kiirreageerimise protsessi algatamiseks.
· Tehniline lahendusettepanek. Olukorra lahendamiseks on vaja luua STAR-i X-tee teenus MARAC-i info edastamiseks Häirekeskusesse:
· teenuse sisend: isikukood.
· teenuse väljund: binaarne vastus (JAH/EI), kas isiku kohta on avatud MARAC-i menetlus.
· Andmekaitse ja säästlikkus. Häirekeskus ei vaja oma toimingute jaoks detailseid andmeid ohvri kohta. Vajalik on vaid kinnitus MARAC-i staatuse kohta. Isikukoodi, mis on päringu alus, saab Häirekeskus teataja käest, eeldefineeritud sõnumist või kontekstiteabe edastamise keskkonnast, tingimusel, et isik on eelnevalt keskkonnas konto loonud. Kontekstiteabe registreerimiskeskkond võimaldab kasutajal sisestada oma isikuandmed, aadressid ja suhtlusvajadused (vt aruanne „Kontekstiteabe edastamine“).
Õigusraamistik. Sellist laadi andmevahetuse loomine vajab kindlat õiguslikku alust, mis praegu puudub. Täpsem õiguslik analüüs ja ettepanekud, mis loovad õigusliku aluse ohvri andmete edastamiseks Häirekeskusele, on välja toodud aruande peatükis 6.
[bookmark: _Toc230795979]Eeldefineeritud sõnumi mall
Koostöös Politsei- ja Piirivalveameti ning Häirekeskusega on kokku lepitud eeldefineeritud sõnumi sisu, mis edastab informatsiooni olukorra kohta ja käivitab vaikse hädaabiteate menetluse.
Sõnumi mall: Ees- ja Perekonnanimi#Isikukood#aadress#Ei saa vastata#Vajan politsei abi#Oht elule ja tervisele
[bookmark: _Toc230795981]Laiendatud eeldefineeritud sõnumi kasutus
Arvestades sihtrühma ja võimalike olukordade paljusust, on mõistlik kokku lepitud lahendus integreerida võimalikult laialt hädaabi kutsumise viisidega. Sõnumi mall on kasutatav mitmes seadmes, sh kasutaja poolt  telefoni või nutitelefoni alla laaditava eeldefineeritud mallina, häirenuputeenusesse seadistatava mallina või mobiilirakendusest käivitatava teatena. 
· SMS mallid. Kontekstiteabe registreerimiskeskkonnas on olemas funktsionaalsus, mis võimaldab registreeritud kasutajal laadida enda telefoni valmis loodud SMS mall. Ettepanek on laiendada funktsionaalsust nii, et oleks võimalik lisaks alla laadida spetsiaalselt vägivallaolukorras kasutamiseks mõeldud eeldefineeritud SMSi mall. Sõnumimalli kasutamine sõltub telefoni tüübist ega võimalda anda ühtset juhendit kõigile kasutajatele. Seetõttu on välja töötatud kaks  teenusmudelit:
· Android — sõnumimall salvestatakse telefoni SMS-rakenduse mustanditesse koos eeltäidetud saaja (112) ja sõnumisisuga. Hädaolukorras avab kasutaja SMS-rakenduse, leiab salvestatud mustandi ja saadab selle ühe vajutusega. Seadistamine on lihtne ega nõua lisarakendusi, kuid eeldab mõne sammu läbimist ka kriisihetkel. Androidil puudub sisseehitatud otseteerakendus, kuid Google Play vahendusel on saadaval kolmandate osapoolte lahendused, mis võimaldavad luua avakuvale kiirkäivitusikooni eeldefineeritud toimingute, sh SMS-i saatmise jaoks.
· iOS — sõnumimall seadistatakse telefoni Shortcuts-rakenduse kaudu automatiseeringuna, mis on lisatud avakuvale eraldi ikoonina. Hädaolukorras käivitab kasutaja otsetee avakuvalt, misjärel rakendus saadab eelkonfigureeritud sõnumi numbrile 112.  iOS Shortcuts võimaldab koondada ühte otseteesse mitu toimingut korraga: näiteks SMS-i saatmine, telefoni hääletule lülitamine ja häälsalvestuse käivitamine üheainsa nupuvajutusega. Uuematel iPhone'i mudelitel (iPhone 15 Pro ja hilisemad, sh kogu iPhone 16 ja 17 seeria) saab otsetee siduda telefoni küljel asuva Action Buttoniga, mis võimaldab eeldefineeritud toimingute käivitamise ka lukustatud ekraanilt ilma telefoni avamata. Apple Watch Ultra mudelitel on samuti Action Button, millele saab sama otsetee seadistada; teistel Apple Watchi mudelitel on võimalik otsetee lisada kellakuvale kiirlingina. Kombineeritud otsetee (SMS + hääletu režiim + salvestus) töötab kellal osaliselt — SMS-i saatmine ja hääletu režiim on toetatavad, häälsalvestus eeldab telefoni. Seadistamist lihtsustab võimalus luua otsetee eelnevalt ning jagada see kasutajale lingi kaudu, nii et kasutaja ei pea otseteed ise konfigureerima, vaid kinnitab installimise ühe vajutusega.Mõlemal juhul on soovitatav seadistamine läbi viia koos ohvriabi töötajaga teenuse üleandmise käigus ning kontrollida sõnumi saatmist eelnevalt testsõnumiga. Kuna kirjeldatud võimalused eeldavad mõningast tehnilist eelteadmist, on vajalik määrata vastutav isik või asutus, kelle ülesandeks on laiem ohvriabiteenuse pakkumine, sealhulgas kasutajate teavitamine abi kutsumise viisidest, seadmete kasutuse juhendamine ja seadistamisel abistamine. Seejuures tuleb leida lahendused, mis oleksid kasutatavad võimalikult laia kasutajaskonna poolt, arvestades erinevusi seadmetes, tehnilises pädevuses ja keelelises taustapõhjas.
· Sõnumi kasutus häirenuputeenuses. Kui häirenuputeenuse pakkuja poole on pöördunud klient, kes soovib vägivallaohust tulenevalt tellida endale teenus koos seadmega, siis saab häirenupu seadistada selliselt, et ohuteate käivitamisel saadetakse 112 numbrile eeldefineeritud sisuga SMS.
· Olemasolev või uus mobiilirakendus. Kolmas võimalik kasutuskoht on integreerida eeldefineeritud SMSi saatmine olemasolevasse või uude mobiilirakendusse.
· Rakendus „Ole valmis!“. Intervjuudes peeti seda kõige sobivamaks keskkonnaks, et teavitada LSV juhtumitest võimalikult varjatult. Rakenduse arendajad on väga koostöövalmid ja väljendanud valmisolekut lisada äppi vaikse hädaabi funktsioon ning LSV-teemaline sisu. Rakenduses on juba olemas piiratud hulk LSV-alast teavet ning selle arendamist peetakse sisuliselt ja tehniliselt realistlikuks.
· Riiklik hädaabirakendus. Kui riik otsustab  luua riikliku hädaabirakenduse, siis saab ka sinna integreerida LSV-juhtumitest teatamiseks funktsiooni.
Edasised arendused. Mobiilirakendust on võimalik täiendada intervjuudes vajalikuks peetud funktsioonidega  nagu päeviku pidamine või tõendite kogumine. Nende funktsioonide  täpsemaks kirjeldamiseks on vaja teha täiendav analüüs ja koguda nõuded.
[bookmark: _Toc230795982]Häirenuputeenus kõrge riskiga isikutele
Kõrge riskiastmega määratletud isikute puhul on kõige sobivam lahendus SIM-kaardiga häirenupud ja -andurid, mis võimaldavad ühendust võtta ühe nupuvajutusega. Riikliku teenuse vajadust ja selle pakkumise üksikasju käsitletakse eraldi aruandes „Häirenuppude ja -andurite automaatne hädaabiteade“ .  
Lähisuhtevägivalla (LSV) all kannatanutele mõeldud häirenuputeenuse eesmärk on tagada inimesele võimalikult kiire abi ja turvalisus olukorras, kus ta on füüsilise või seksuaalse vägivalla ohver ning on otsene oht tema elule ja tervisele. Häirenupp on eraldi seade (mitte telefoni funktsioon), mille eesmärk on kutsuda abi ning teha kindlaks kannatanu asukoht. Vajutades häirenuppu, käivitub automaatselt kõne ja/või saadetakse seadistatud SMS Häirekeskuse lühinumbril 112.
Teenusplaani skeemil kirjeldatud teenusmudeli ettepanek lähtub järgmistest eeldustest.
· Eestis on juba kasutusel mitu tehnoloogialahendust, mida kasutatakse peamiselt sotsiaalhoolekande eesmärgil, et ohu korral saaks abi kutsuda automaatselt käivituva teatega. Nende seadmete kasutamisel on praktikas kujunenud erinevaid teenusmudeleid, mida on täpsemalt kirjeldatud ja analüüsitud aruandes “Häirenuppude ja -andurite automaatne hädaabiteade“. Levinud on mudel, kus KOVil kui sotsiaalteenuse eest vastutaval asutusel on roll nii abivajaduse hindamisel, vajadusele vastava seadme hankimisel kui ka (osalisel) rahastamisel. 
· Sotsiaalministeeriumi heaolutehnoloogiate programmi toetusel on ette näha eri kasutusjuhtudeks mõeldud tehnoloogialahenduste lisandumist lähiaastatel. See loob võimaluse teha LSV kasutusjuhtudele ja sihtrühma vajadustele vastav valik, mis arvestab nii seadmete funktsionaalsust ja kvaliteeti kui ka teenusepakkuja võimekust.
· Käesoleva analüüsi tulemina on sõnastatud ettepanekud ja soovituslikud tehnilised nõuded Eesti turul tegutsevatele häirenupuseadmete pakkujatele, mida arvestada hädaabiteadete saatmisel riiklikule hädaabinumbrile 112. Nende rakendamisel saab riik suunata, et teenused vastaksid hädaabiteadete menetlemise tingimustele.
Teenusmudeli kirjeldus (ettepanek)
Kuna ohvriabiteenuste korraldamist koordineerib Sotsiaalkindlustusamet (SKA), siis on SKA välja pakutud ka häirenuputeenuse omanikuna. SKA saab hinnata teenuse vajaduse mahtu ja seada kriteeriumid, mille alusel seadmeid abivajajatele pakutakse. Kriteeriumid võivad sisaldada näiteks järgmist: 
· MARACi (vm  ohvriabiteenuse praktikas kasutusel oleva metoodika )riskihindamise tulemus kõrge (+ professionaalne hinnang tugiteenuse osutajalt)
· vägivallatseja ei ela koos ohvriga
· ohvril on mobiiltelefon ja selle kasutuse oskus
· ohvril ei ole psüühilisi probleeme ega sõltuvust
Teenuse omaniku ülesanded:
· tagada teenuse rahastamiseks vajalikud vahendid, et kindlustada teenuse jätkusuutlik pakkumine;
· koordineerida seda, kuidas teenus abivajajateni jõuab, ehk kirjeldada protsess, mis lähtub riskiastme hindamisest ja ohvriabi pakkujate võrgustiku osapoolte rollidest, seada teenuse hankimise ja osutamise tingimused;
· teenusplaani ettepanek häirenuputeenuse kasutamiseks on mõeldud abivajajatele, kelle puhul on MARAC-i võrgustik hinnanud võimaliku vägivalla riski kõrgeks[footnoteRef:16]. MARAC-i võrgustiku kaasamine häirenuputeenuse haldamisse on oluline, kuna tuleb luua otsekontakt abivajajatega ja muu hulgas pakkuda seadme kasutamise koolitust, teha otsuseid teenuse kestuse ja toimivuse kohta, mis sõltuvad teenuse saaja abivajadusest; [16:  MARAC-i juhtumikorralduse mudel  https://www.sotsiaalkindlustusamet.ee/sotsiaalkindlustusameti-aastaraamat-2025/hadaohus-olevad-taiskasvanud-perevagivalla-ohvrid] 

· korraldada teavitus ohvriabiteenuste osutajatele ning abivajajatele ning luua teavitusmaterjalid ja juhised seadme kasutamise hõlbustamiseks; 
· koguda teenuse leviku ja  tulemuste kohta teavet ning teha analüütilisi järeldusi teenuse kättesaadavuse ja mõju kohta;
Analüüsi koostajad soovitavad uue teenuse kasutust katsetada piloodina, st pakkuda häirenuputeenust kindlas piirkonnas teatava ajaperioodi jooksul, selgelt määratletud sihtrühmale. Selle testi tulemuste ja õppetundide põhjal saab teha otsuse teenusmudeli täiendamise ja selle ulatuse kohta.
[bookmark: _Toc230795983]Õigusraamistik 
Käesolevas peatükis analüüsitakse õigusraamistikku, mis reguleerib lähisuhtevägivalla ohvri andmete töötlemist ja edastamist ametkondade vahel.
[bookmark: _Toc230795984]Lähisuhtevägivalla olemus ja ohver
Lähisuhtevägivalla õiguslik olemus on tuletatav ohvriabi seaduse (edaspidi OAS) § 4 lõikest 4, mis defineerib perevägivalla ohvri mõiste. Kõnealuse definitsiooni kohaselt saame mõista perevägivalla all  füüsilise, seksuaalse, psüühilise või majandusliku vägivalla akti perekonnas või kooselus või endise või praeguse abikaasa või partneri poolt, sõltumata sellest, kas vägivallaakti toimepanija elab või on elanud ohvriga samas elukohas. Mõistet „lähisuhtevägivald“ OAS-is ei kasutata, kuid sisuliselt vastab perevägivalla mõiste õiguslik määratlus praktikas juurdunud lähisuhtevägivalla mõiste sisule. Sotsiaalkindlustusameti definitsiooni kohaselt on lähisuhtevägivald (sh perevägivald) igasugune vaimne, füüsiline, seksuaalne või majanduslik vägivald inimeste vahel, kes on või on varem olnud lähisuhtes (sh suguluses), sõltumata ühisest elukohast või isiku soost, east, rahvusest, rassist ja seksuaalsest sättumusest. Ka ei ole lähisuhtevägivalla korral oluline see, kas isik on vägivalda tarvitanud inimesega koos elanud või mitte.[footnoteRef:17]. [17: ] 

Lähisuhtevägivallaga seotud teod võivad Karistusseadustiku (KarS) kohaselt kvalifitseeruda järgmisteks kuritegudeks[footnoteRef:18]: [18:  Antud näidisloetelu on avaldatud Sotsiaalkindlustusameti kodulehel. Kättesaadav: https://www.sotsiaalkindlustusamet.ee/abivajav-laps-ja-taiskasvanu/abi-vagivalla-ohvrile/lahisuhtevagivald#suuteona-karistatava (15.04.2026).] 

· raske tervisekahjustuse tekitamine ehk sellise tervisekahjustuse tekitamine, millega põhjustati oht elule; tervisehäire, mis kestab vähemalt neli kuud või kui sellega kaasneb osaline või puuduv töövõime; raske psüühikahäire; raseduse katkemine; nägu oluliselt moonutav ravimatu vigastus; elundi kaotus või selle tegevuse lakkamine või surm (karistatav on ka sellise tervisekahjustuse tekitamine ettevaatamatusest) (KarS §-d 118 ja 119);
· teise inimese tervise kahjustamine, samuti valu tekitav kehaline väärkohtlemine (KarS § 121);
· ähvardamine tapmisega, tervisekahjustuse tekitamisega või olulises ulatuses vara rikkumise või hävitamisega, kui on olnud alust karta ähvarduse täideviimist (KarS § 120);
· seksuaalne väärkohtlemine (KarS §-d 141-1451);
· kupeldamine (KarS § 1332);
· teiselt inimeselt seadusliku aluseta vabaduse võtmine (KarS § 136);
· teadvalt eluohtlikus seisundis olevale inimesele abi andmata jätmine õnnetuse või üldise ohu korral, kui abi andmine oleks olnud võimalik ilma abistajat ennast ohtu seadmata (KarS § 124);
· teise isikuga korduv või järjepidev kontakti otsimine, tema jälgimine või muul viisil teise isiku tahte vastaselt tema eraellu sekkumine, kui selle eesmärk või tagajärg on teise isiku hirmutamine, alandamine või muul viisil oluliselt häirimine (KarS § 1573);
· jälitustegevuseks seadusliku õiguseta isiku poolt teise isiku jälgimine tema kohta andmete kogumise eesmärgil (KarS § 137);
· kohtulahendiga kohaldatud lähenemiskeelu või muu isikuõiguse kaitse abinõu rikkumine, kui sellega on põhjustatud oht isiku elule, tervisele või varale, või kui lähenemiskeeldu või muud isikuõiguse kaitse abinõud rikutakse korduvalt (KarS § 3312);
· lapsevanema teadev kõrvalehoidumine oma nooremale kui 18-aastasele lapsele või täisealiseks saanud, kuid abi vajavale töövõimetule lapsele kohtu poolt väljamõistetud igakuise elatusraha maksmisest (KarS § 169).
OAS sätestab täpsed kriteeriumid isiku määratlemiseks ohvrina, mis on aluseks talle pakutavatele riiklikele kaitsemeetmetele:
· ohver - isik, kes on kuriteo, vägivalla või kriisijuhtumi tagajärjel kahjustatud või hukkunud (OAS § 4 lg 2);
· perevägivalla ohver - isik, kes on kogenud füüsilise, seksuaalse, psüühilise või majandusliku vägivalla akte perekonnas või kooselus või endise või praeguse abikaasa või partneri poolt, sõltumata sellest, kas vägivallaakti toimepanija elab või on elanud ohvriga samas elukohas (OAS § 4 lg 5);
Kokkuvõtlik määratlus: Lähisuhtevägivalla all kannatava isiku puhul seega tegemist (perevägivalla) ohvriga ohvriabi seaduse tähenduses ja potentsiaalselt ka kannatanuga kriminaalmenetluse seadustiku (edaspidi KrMS) § 37 tähenduses.[footnoteRef:19] [19:  Kriminaalmenetluse seadustiku § 37 lõike 1 kohaselt on kannatanu füüsiline või juriidiline isik, kelle õigushüve on tema vastu suunatud kuriteoga või süüvõimetu isiku õigusvastase teoga vahetult kahjustatud. Kuriteokatse puhul on isik kannatanu ka juhul, kui rünnatud õigushüve asemel kahjustatakse tema sellist õigushüve, mille kahjustamine on rünnatud õigushüve kahjustamisest hõlmatud.] 

[bookmark: _Toc230795985]Lähisuhtevägivalla ohvri kohta andmete esitamine Sotsiaalkindlustusametile
Andmete edastamine Sotsiaalkindlustusametile (SKA) on reguleeritud ohvriabi seaduse (OAS) ja kriminaalmenetluse seadustikuga (KrMS), et tagada ohvrile vajalike teenuste kättesaadavus.
· Andmete edastamine menetlusasutuste poolt. Kui Politsei- ja Piirivalveamet, prokuratuur või kohus on tuvastanud, et kannatanu võib vajada ohvriabiteenuseid, edastatakse andmed SKA-le seaduses sätestatud korras (KrMS § 8 lg 2, OAS § 7 lg 1).
· Andmete edastamine isiku soovil. Kui kriminaalmenetluses ei ole tuvastatud erikohtlemise ja kaitse vajadust, edastab politsei või prokuratuur andmed SKA-le vaid isiku selgel soovil (OAS § 7 lg 2).
· Edastatav andmekoosseis. Vastavalt OAS § 7 lõikele 4 edastatakse Sotsiaalkindlustusametile järgmised andmed:
· identifitseerimisandmed - ohvri ees- ja perekonnanimi ning sünniaeg või isikukood;
· kontaktandmed - ohvri kontaktandmed (piiratud teovõimega isiku puhul ka seadusliku esindaja andmed);
· juhtumi asjaolud - kuriteo liik, juhtumi liik ja sündmuse toimumise aeg;
· seosed ja ohutegurid - ohvri suhe vägivalla toimepanijaga ning märge alaealise lapse juhtumis osalemise kohta.
· Teiste asutuste ja spetsialistide kohustus. Kui ohver pöördub abi saamiseks riigi- või KOV asutuse, tervishoiu-, hoolekandeasutuse või spetsialisti (sh vaimse tervise spetsialisti) poole, edastab asjaomane osapool SKA-le isiku nime, kontaktandmed, juhtumi liigi ja abi saamise soovi (OAS § 7 lg 3).
· Perevägivalla ohvri hädaolukord. Kui ohvriabi vahetult osutav isik tuvastab, et täisealine perevägivalla ohver on hädaohus, edastab ta Sotsiaalkindlustusametile andmed ohvri, tema alaealiste laste ja teda ohustava isiku kohta (OAS § 9 lg 3).
[bookmark: _Toc230795986]Lähisuhtevägivalla ohvri isikuandmete töötlemise üldised alused
Lähisuhtevägivalla juhtumitega seoses on tõusetunud küsimus, kas Häirekeskusel võiks olla juurdepääs OAS § 7 lõike 4 punktides 3 ja 5 nimetatud andmetele hädaabiteate menetlemise eesmärgil abivajaduse kindlakstegemiseks, kui abivajajal ei ole võimalik juhtumi asjaolusid arvestades endal täpsemat informatsiooni anda. Kui ohvril on võimalik sündmuse asjaolusid arvestades lähisuhtevägivalla kohta informatsiooni Häirekeskusele anda, fikseeritakse sellekohane teave hädaabi teate menetlemisel.
Selles alapunktis analüüsitakse Häirekeskuse õigust pääseda ligi ohvriabi seaduses (OAS) nimetatud andmetele.
· Kehtiv õiguslik volitus. Üldine volitus ohvri isikuandmete töötlemiseks on Häirekeskusel ning Politsei- ja Piirivalveametil (PPA) juba täna olemas. Kui ohver edastab sündmuskohalt infot, fikseeritakse see hädaabiteate menetlemisel.
· Andmevahetus Sotsiaalkindlustusametiga (SKA). SKA kasutab perevägivalla ohvri abistamiseks ja riskide maandamiseks andmeid Häirekeskusele ja PPA-le viimase aasta jooksul tehtud väljakutsete kohta, mis puudutavad ohvriga seotud perevägivalda või viitavad sellele (OAS § 10 lg 2 p 9).
· PPA kohustused sündmusel. Reageerides on PPA-l kohustus hinnata ohvri abivajadust. Kui tuvastatakse vajadus ohvriabi teenuste järele, edastatakse andmed SKA-le (KrMS § 8 lg 2, § 37² lg 1). Ühtlasi peab PPA selgitama kannatanule tema õigust pöörduda ohvriabitöötaja poole ning saada vajaduse korral ohvriabiteenuseid ja vägivallakuriteo ohvritele ettenähtud riiklikku hüvitist (KrMS § 8 lg 1 p 7).
· Asutuste kaasamine ja koostöö (OAS § 10). SKA-l on õigus kaasata hädaohus oleva täisealise perevägivalla ohvri puhul täiendava hinnangu andmiseks, ohvri abistamiseks ja riskide maandamiseks, sealhulgas andmete saamiseks ja töötlemiseks, kaasata asjaomaseid asutusi ja spetsialiste (lg 5). Selle raames on lubatud andmete töötlemine osapoolte vahel.
· Kaasatud osapooled: Muuhulgas võib SKA kaasata Politsei ja Piirivalveameti (OAS § 10 lg 6 p 1) või põhjendatud juhul muu asutuse või spetsialisti (OAS § 10 lg 6 p 7), mis võib hõlmata ka Häirekeskust.
Vajadus täiendavaks reguleerimiseks: Kuigi üldine õiguslik alus lähisuhtevägivalla ohvrite andmete töötlemiseks on olemas, tuleb kehtestada:
· konkreetsed alused isikuandmete vahetamiseks eri andmekogude vahel;
· andmevahetuse sidumine konkreetsete avalike ülesannete täitmisega.
[bookmark: _Toc230795987]Lähisuhtevägivalla ohvri andmete väljastamine Häirekeskusele
OAS § 7 lõikes 4 loetletud andmed kantakse sotsiaalkaitseministri 27.12.2017 määruse nr 72 „Sotsiaalteenuste ja -toetuste andmeregistri põhimäärus“ § 8 lõike 61 kohaselt sotsiaalteenuste ja -toetuste andmeregistrisse STAR. Andmete saamiseks teeb STAR vastava päringu ka infosüsteemi POLIS (STAR põhimäärus § 13 p 16). STARi põhimääruse § 18 lõigete 1 ja 2 kohaselt väljastatakse registrist andmeid muuhulgas seadusega ettenähtud ülesannete täitmiseks kas regulaarselt otsejuurdepääsuna X-tee kaudu või andmevahetuse kokkuleppe alusel. Kokkuleppes lepitakse kokku väljastatavate andmete koosseis ja õiguslik alus ning andmete väljastamise tingimused, kord ja viis. 
Puuduv õiguslik alus andmevahetuseks. Siseministri 21.12.2016 määruse nr 36 „Hädaabiteadete ning abi- ja infoteadete andmekogu põhimäärus“ § 9 lõike 8 punkti 8 kohaselt on Sotsiaalkindlustusametil õigus saada hädaabiteadete ning abi- ja infoteadete andmekogust (edaspidi HKSOS) andmeid ohvriabi teenuse osutamiseks.[footnoteRef:20] Samas ei näe kehtivad õigusaktid ette vastupidises suunas ohvri kohta käivate andmete edastamist ehk STARist HKSOS andmekogusse. Teisisõnu ei ole seadusandja käesoleval ajal ette näinud Häirekeskusele õiguslikku alust perevägivalla ohvri kohta käivate andmete pärimiseks STARist. [20:  Samas, erinevalt infosüsteemist POLIS, STARi põhimääruse §-s 13 HKSOS andmekogu andmeallikana ära ei ole nimetatud.] 

Vajalikud muudatused regulatsioonis. HKSOS andmekogu põhimääruse §-s 6 on loetletud andmeandjad. Kui Häirekeskusele peetakse ohvri andmetele juurdepääsuõiguse loomist põhjendatuks, tuleb:
· sätestada Häirekeskus seaduses õiguslik alus spetsiifiliste andmete (OAS § 7 lg 4 p 3 ja 5) töötlemiseks;
· nimetada Sotsiaalkindlustusamet HKSOS põhimääruse §-s 6 ametlikuks andmeandjaks.
Häirekeskuse ja PPA ülesanded. Hädaabiteate menetlemisega seotud andmeid, sh isikuandmeid töötleb Häirekeskus päästeseaduse § 91 (edaspidi PäästeS) ja HKSOS andmekogu põhimääruse § 51-52 alusel. Selleks, et Häirekeskus saaks täita päästeseaduse § 5 lõikes 11 nimetatud avalikke ülesandeid, peab Häirekeskus lisaks hädaabinumbrile 112 saabunud hädaabikõne või muul viisil saabunud teabe vastuvõtmisele välja selgitama kannatanu abivajaduse, hindama ohtu, saatma välja kiirabi ning politsei pädevuses oleva teate edastama Politsei- ja Piirivalveametile edasiseks menetlemiseks. Seega, kui Häirekeskusel tekib õigus pärida STAR-ist OAS  § 7 lõike 4 punktides 3 ja 5 nimetatud andmeid võidakse need andmed edastada Häirekeskuse poolt omakorda Politsei- ja Piirivalveametile hädaabiteate edasiseks menetlemiseks. 
PPA õigus andmeid töödelda. Politsei- ja piirivalve seaduse (edaspidi PPVS) § 3 lõike 1 punkti 7 ja lõike 6 kohaselt menetleb Politsei- ja Piirivalveamet muuhulgas süütegude menetlemiseks ja karistuse täideviimiseks talle saabunud või Häirekeskuse vastuvõetud hädaabiteadet. Selle tarbeks on Politsei- ja Piirivalveametil õigus töödelda isikuandmeid, sealhulgas eriliiki isikuandmeid PPVS § 746 lõike 1 punkti 1 alusel. Seega on kehtiv regulatsioon niivõrd avara määratlusega, et PPVS § 3 lõike 1 punkti 7 ja lõike 6 ning § 746 lõike 1 punkti 1 alusel võib Politsei- ja Piirivalveamet töödelda andmeid ka selle kohta, et abivajaja puhul on olnud tegemist perevägivalla ohvriga. 
Ohu hindamise tõhustamine. Hädaabiteadete menetlemine on täpsemalt reguleeritud siseministri 13.06.2017 määruses nr 26 „Hädaabiteadete menetlemise kord ja hädaabiteadete menetlemise toimimisele esitatavad nõuded“ (edaspidi määrus nr 26). Määruse nr 26 §-ga 5 sätestatakse isiku abivajaduse väljaselgitamise kord, mille kohaselt peavad Häirekeskus ning Politsei- ja Piirivalveamet vastavalt § 5 lõikele 1 koguma andmed sündmuse, sündmuse asukoha, abivajajate arvu, nende terviseseisundi ja abivajadusest teataja kohta. Vastavalt määruse nr 26 § 5 lõikele 2 peab teate menetleja abi väljasaatmiseks hindama ohtu tervisele, elule, varale ja keskkonnale, kasutades Päästeameti, Politsei- ja Piirivalveameti ning Terviseameti kinnitatud tüüpjuhtumeid ja juhiseid. Teave selle kohta, et abivajaja puhul on olnud tegemist perevägivalla ohvriga võimaldab Häirekeskusel hinnata põhjalikumalt abivajaja suhtes esinevat potentsiaalset ohtu tema tervisele või elule ning vastavalt sellele tõhusamalt otsustada, millist ja kui kiiret abi isik vajab. Määruse nr 26 § 5 lõike 7 kohaselt on teate menetlejal õigus kasutada informatsiooni hankimiseks täiendavaid asjakohaseid informatsiooniallikaid. Sellega on seadusandja möönnud, et Häirekeskusel võib olla vajalik koguda abivajaduse hindamiseks sündmuse kohta rohkem informatsiooni, kui see teate edastaja kaudu on kättesaadav.
Tehniline ja andmekaitseline piirang. Tehniliselt ei ole Häirekeskusel hädaabiteate menetlemiseks siiski vaja rohkem teavet, kui üksnes fakti, kas abivajaja puhul võib olla tegemist perevägivalla ohvriga. Seetõttu tuleb vastav andmeteenus andmekogude vahel üles ehitada nii, et päringu formaat on kinnitust staatuse kohta „jah/ei“-stiilis vastusena. Seejuures tuleb arvestada, et STARis võivad andmed muutuda ning ohvriabiteenus on vabatahtlik. Kui ohver ei soovi andmete töötlemist (OAS § 7 lg 5), on Sotsiaalkindlustusamet kohustatud töötlemise lõpetama. Järelikult ei või andmevahetuse tulemusel tekkida olukorda, kus Häirekeskuse juurde tekib eraldiseisev perevägivalla ohvrite andmestik.
[bookmark: _Toc230795988]Võimalikud konkreetsed muudatusettepanekud
Alljärgnevalt on esitatud ettepanekud õigusaktide täiendamiseks, mis on vajalikud Häirekeskusele õigusliku aluse loomiseks andmete pärimiseks STAR-registrist.
Päästeseaduse muutmine 
Täiendada päästeseaduse § 9¹ lõikega 2¹¹ järgmiselt: 
„(2¹¹) Häirekeskusel on õigus pärida hädaabiteadete ning abi- ja infoteadete andmekogu kaudu sotsiaalteenuste ja -toetuste andmeregistrist ohvriabi seaduse § 7 lõike 4 punktides 3 ja 5 nimetatud perevägivalla ohvri kontaktandmeid ja andmeid juhtumi liigi kohta käesoleva seaduse § 5 lõikes 1¹ nimetatud ülesande täitmiseks.“.
Sotsiaalkaitseministri 27.12.2017 määruse nr 72 „Sotsiaalteenuste ja -toetuste andmeregistri põhimäärus“ muutmine 
Muuta määruse § 13 esimene lause lõikeks 1 ning täiendada § 13 lõikega 2 järgmiselt: 
„(2) Häirekeskusel on õigus saada registrist andmeid perevägivalla ohvri kontaktandmete ja juhtumi liigi kohta päästeseaduse § 5 lõikes 1¹ nimetatud ülesande täitmiseks.“.
Siseministri 21.12.2016 määruse nr 36 „Hädaabiteadete ning abi- ja infoteadete andmekogu põhimäärus“ muutmine 
Täiendada määruse § 6 lõiget 2 punktiga 12 järgmiselt: 
„12) sotsiaalteenuste ja -toetuste andmeregistri vastutav töötleja esitab andmekogusse ohvriabi seaduse § 7 lõike 4 punktides 3 ja 5 nimetatud perevägivalla ohvri kontaktandmeid ja andmeid juhtumi liigi kohta“.
Märkus andmekogu toimingute kohta. Kuivõrd andmed lähisuhtevägivalla ohvriks langemise kohta on vajalikud sündmuse ohu hindamiseks, on ühtlasi tegemist HKSOS põhimääruse § 5¹ lõike 4 punktis 4 nimetatud hädaabiteate menetlemise toimingu andmetega. Sellest tulenevalt ei ole vajadust HKSOS põhimääruse § 5¹ lõiget 4 täiendada.
[bookmark: _Toc230795989]Soovitused
Käesolevasse peatükki on koondatud ettepanekud, mis on vajalikud uute lahenduste edukaks kasutuselevõtuks ning Häirekeskuse ja koostööpartnerite tegevuse ühtlustamiseks.
[bookmark: _Toc230795990]Soovitused kommunikatsiooni ja sihtgrupi koolituste kohta
Uute tehniliste võimaluste ja teenusmudelite (SOS häirenupp, mobiilirakenduse teated) kasutuselevõtt eeldab laialdast teavitustööd ja sihtgrupi juhendamist.
· Analüüsi põhjal teeme ettepaneku võtta kasutusele uus teenusmudel häirenupu kasutusega kõrge riskiga sihtgrupis.  Samuti soovitame kasutusele võtta  eeldefineeritud sõnumi malli,  mida saab kasutada hädaabiteate saatmiseks LSV olukorras.  Vastavad teenuseplaanid ja töökorraldusliku eeldused on käesolevas aruandes kirjeldatud.
· Kasutajarühmade kaasamine teenusmudelite arendusse. Soovitame kaasata sihtgrupi esindajaid juba lahenduste detailanalüüsi, disaini ja testimise etappidesse, et tagada lahenduste praktiline sobivus LSV olukordadeks.
· Juhiste koostamine. Vaja on koostada selged juhised 112 teadete tegemiseks eri kanalite kaudu. Juhised on mõeldud nii abivajajatele kui ka tugivõrgustikule (SKA ohvriabi, tugikeskused, politsei), et informeerida ohvrit teate saatmisele järgnevast protsessist. Juhised on vajalikud ka praeguste ühenduse võtmise viiside laiemaks teadvustamiseks, mitte ainult uute lahenduste kasutuselevõtuks. Samuti on soovitav planeerida koolitused Häirekeskuse päästekorraldajatele, et tutvustada sihtgrupile antavaid juhised uute lahenduste kasutamiseks (näiteks häirenupp) ning nendega seonduvaid muudatusi töökorralduses.
· Ligipääsetavus. Juhised peavad olema lihtsa sõnastusega ning saadaval eri keeltes (eesti, vene, inglise) ja eri vormingutes (tekst, lühivideo, helifail).

Selles lisas esitatakse intervjuude ja uuringute põhjal tehtud järeldused selle kohta, millised on psühholoogilised ja sotsiaalsed barjäärid hädaabinumbri 112 poole pöördumisel.
Psühholoogilised ja sotsiaalsed barjäärid
· Probleemi pisendamine: kannatanud kahtlevad sageli, kas nende olukord on "piisavalt tõsine" 112 poole pöördumiseks. Kriiside ja ebakindlate aegade foonil kiputakse isiklikke muresid vähetähtsustama.
· Abi otsimine on takistatud: abi otsimist takistavad sügav häbitunne, süü, šokk ja hirm vägivallaolukorrast rääkimise ees. Ka üldiselt hästi toimetulevad inimesed võivad vältida otsest helistamist hädaabinumbrile.
· Hirm institutsioonide ees: hädaabinumber 112 ja politsei sekkumine mõjuvad paljudele pidurdavalt. Kardetakse, et politsei kaasamine muudab elu hiljem veelgi keerulisemaks või ollakse ebakindlad selles osas, mis teavitamisele järgneb.
Erinevad pöördumise kanalid
· Tugikeskuste roll: ohvritel on sageli lihtsam pöörduda tugikeskuste poole, kuna seal säilib kontroll protsessi üle – tugikeskus ei tee samme ilma ohvri nõusolekuta (v.a vahetu oht elule).
· Ohvriabi kui vahelüli: võimalus saata teade ohvriabile võib julgustada rohkem abi otsima. See tekitab ohvris tunde, et ta ei helistanud ise politseisse, kuigi ohvriabi saab vajaduse korral teabe süsteemi edasi suunata.
· Umbmäärasus kui turvavõrk: Ohvriabi poole pöördumisel eelistatakse võimalust jääda alguses ebamääraseks, esineda kõrvalise isikuna või kõne vajaduse korral kohe katkestada.
Vägivalla iseloom ja statistika
· Vägivalla liigid: kui statistika seostab füüsilist vägivalda sageli alkoholiga, siis tugikeskuste vaatevälja jõudev vägivald on tihti kontrolliv, ahistav ja jälitav. Selline varjatud vägivald ei pruugi ilma madala läve kanaliteta üldse ametlikku vaatevälja jõuda.
· Abi otsimise madal määr: kuigi teadlikkus abiorganisatsioonidest on Eestis kõrge, jõuab reaalse abi otsimiseni vaid osa ohvritest. Takistusteks on ka majanduslik surve ja sõltuvus vägivallatsejast.
Keskkond ja ajastus
· Kodune varjatus: vägivallatseja väldib üldjuhul avalikku tähelepanu, mistõttu peavad abi kutsumise vahendid olema kättesaadavad just kodus. Ohvrid on sunnitud looma kodus peidikuid dokumentide ja oluliste esemete jaoks.
· Pühadejärgne eskalatsioon: pühade ajal püütakse hoida näilist rahu, mistõttu konfliktid eskaleeruvad sageli vahetult pärast pühade lõppu.

